Ҳомиладорлик муаммоларининг табиий ечими | DNK.UZ\nAsosiy Гинекология Ҳомиладорлик муаммоларининг табиий ечими\nҲозир нозик палладасиз, сизнинг ҳолатингизда арзимаган оғриққа ҳам дори қутини кавлайвериш ярамайди. Ахир бу бўлажак фарзандингизга ҳам, ўзингизга ҳам зиён келтириши мумкин. Кимёвий дорилар ўрнига қандай табиий маҳсулотлардан фойдаланиш мумкин? Бу ҳақида Республика ихтисослаштирилган акушерлик ва гинекология илмий-амалий тиббиёт маркази бош шифокори ўринбосари Зулфия НEЪМАТОВА «Даракчи» газетасига маълумот беради. Қуйида ушбу маълумотлар билан танишишингиз мумкин.\nВазннинг ортишига йўл қўйманг!\nҚорин дам бўлса…\nШишлар бўлмаслиги учун…\nҲомила ривожланишининг биринчи уч ойлигида мия, умуртқа, юрак ва қон айланиш тизими шаклланади. Шу сабабдан асосий урғуни оқсилга бой маҳсулотларга қаратиш мақсадга мувофиқдир. Аёл танаси оғирлигининг ҳар бир килограмми учун кунига 1,5 грамм оқсил истеъмол қилиши лозим. Бу даврда организм талабига кўра аччиқ ва шўр таомлардан ҳам тановвул қилиш мумкин. Бўлажак она янги гормонал режимга ўрганиш вақтида айнан аччиқ ва шўр маҳсулотларга эҳтиёж сезади.\nТобора вазни ортиб бораётган кичкинтойни «кўтариб юриш» учун тери чўзилувчанлигини таъминлаш жуда муҳим. Демак, таомномангиздан турли кўкатлар ва балиқ маҳсулотларига кўпроқ жой ажратишингиз лозим. Сабзавотли салатларга зайтун мойини, мевалиларига эса ёғсиз сметана ёки ёгурт аралаштириб, есангиз таркибидаги дармондорилар танага тезроқ цингади. Терида турли муаммолар пайдо бўлишини олдини олиш мақсадида мутахассис тавсиясига кўра, махсус кремлардан ҳам фойдаланишингиз мумкин.\nТоксикоз ҳазм жарёни, моддалар алмашинуви, гормонлар метоболизми ва ферментлар тизимининг бузилишга сабаб бўлиши ҳеч гап эмас. Ҳолатингизни назорат қилиб туриш учун оз-оздан тез-тез тановул қилинг. Токсикозни бошидан кечираётган аёлларнинг кўпчилиги қатиқ ва табиий ёгуртни муаммосиз истеъмол қилишлари кўп бора кузатилади. Шунинг учун ичаклар микрофлорасини яхшилаш ва ҳазм жараёнини нормаллаштириш учун бу махсулотлар, албатта, таомномангизда бўлиши керак. Вақтинчалик бўлсада, ёғли ва хамирли таомлардан воз кечишга ҳаракат қилинг.\nЖадаллик билан вазн тўплаяпсизми? Шифокорга кўриниб, бунинг хавотирли ери йўқлигига яна бир бор амин бўлинг. Агар ҳомиладорликдан аввал вазнингиз меъёрдан ортиқ бўлса, егулик тановвулида бироз чекланишга тўғри келади. Аммо кунига беш маҳал оз-оздан овқатланишни канда қилманг. Фойдали ва енгил ҳазм бўладиган таомларни рационингизга киритинг.


«Эй бор Худоё, итларингдан бир итни буларга юборгил» « Ўзбекистон Халқ Ҳаракати\n«Эй бор Худоё, итларингдан бир итни буларга юборгил»\n25 October 2017 - 7:00\nТАРИХИ МУҲАММАДИЙ — 217\nҚИРҚ БИРИНЧИ МЎЖИЗА\nРасулуллоҳ соллаллоҳу алайҳи васаллам Маккадан Мадинага ҳижрат қилмасдан илгари бир қизлари амакилари Абу Лаҳаб ўғли Утайбанинг никоҳида эди.\nРасулуллоҳга пайғамбарлик ваҳийси келгандан сўнг дастлаб Қурайш халқини динга даъват қилдилар.\nУлар борлиқ кучлари билан қаршилик қилдилар. Айниқса, ўз амакилари Абу Лаҳаб бу ишда биринчиликни олган эди. Бунинг ҳаққида Масад сураси тушгандан сўнгра унинг душманлиги илгаригидан ҳам ортиқроқ бўлди.\nАбу Лаҳаб бошлиқ Қурайш раислари Утайбага Расулуллоҳ қизларига талоқ бериб, ўзларига азият еткизмоғини буюрдилар. Бу ҳам душманликда отаси Абу Лаҳабдан қолишмас эди. Шу орада ота-бола тижорат учун Шом сафарига чиқмоқчи бўлдилар. Кетар чоғида Утайба Расулуллоҳ қошига келиб:\n— Эй Муҳаммад, сенинг келтирган дининг, сўзларинг — ҳаммаси ёлғондур. Кофирлигимга қасам қилурманки, қизингни талоқ қилдим, — деди.\nБу қилган сўзига қаноат қилмасдан яна Расулуллоҳ юзларига қараб:\n— «Туф» сенга! — деди.\nБу бахтсиз киши шундоғ улуғ адабсизликка журъат қилиб, қариндошлик ҳаққини сақламади. Унинг сўзидан Расулуллоҳнинг кўнгиллари қаттиқ ранжиди.\n— «Аллоҳумма саллит алайҳи калбан мин қилобика», яъни «Эй бор Худоё, итларингдан бир итни буларга юборгил», — деб уни қарғадилар.\nБу сўздан унинг кўнглига қаттиқ қўрқинч тушди. Шу билан карвонга қўшилиб Шом сафарига чиқди. Отаси Абу Лаҳаб ҳам бирга эди. Араб тупроғидан чиққач йўлда бир манзилга етдилар. Бу жойда насоро роҳибларининг ибодатхоналари бор эди.\nАлардан бирови келиб:\n— Эй карвон аҳли, бу ерда йиртқич ҳайвонлар кўпдир, ҳушёр бўлиб ётинглар, — деди.\nБоласи ҳақида Расулуллоҳнинг қарғишларини Абу Лаҳаб ҳам эшитган эди. Унинг устига роҳиб сўзи қўшимча бўлди, боласидан қаттиқ қўрқинчга қолиб:\n— Эй карвон аҳли, боламга қилган Муҳаммаднинг қарғишидан қўрқаман, бу кеча соқчилик қилиб боламни кузатиб беринглар, — деб улардан ўтинди.\nУнинг сўзини англагач, карвон аҳли юкларини қўрғон қилиб, ортидан туяларини чўктириб, Абу Лаҳаб ўғлини ўртага олиб ётдилар. Яна бир неча жойга қоровул ҳам қўйилмиш эди.\nШунчалик ҳушёрлик билан турсалар ҳам Аллоҳдан амр бўлгач, барчалари ухлаб қолдилар. Осмондан тушгандек шу кеча бир арслон карвон қўрғони ичига кирди.\nУйқуда ётган кишилар юзини искаб юриб, қазодан қочган Утайбани топди эрса, пўлат чангалини унинг юзига ботириб парчалаб ташлади. Расулуллоҳнинг юзларига қилган адабсизлиги ўз юзига урди.


Мирзиёевнинг Бухорога ташрифи натижалари: уч ҳоким ишдан бўшатилди\nБухоро вилоятининг Вобкент, Ромитан ва Бухоро туманлари ҳокимлари ўзгарди.\nТОШКЕНТ, 1 апр – Sputnik. Ўзбекистон президенти Шавкат Мирзиёев ташрифидан сўнг Бухоро вилоятида учта туман ҳокими ва иккита университет ректори ўзгарди. Бу ҳақда вилоят маъмурияти матбуот хизмати хабар берди.\nБухоро вилояти ҳокими Ўктам Барноев иштирокида Вобкент, Ромитан ва Бухоро туманлари халқ депутатлари кенгашларининг навбатдан ташқари сессияларида ташкилий масалалар кўриб чиқилди.\nМИБ ходимларининг 570 нафари вазифасини "лозим даражада бажармагани" сабаб ишдан кетган\nВобкент туманини 2009 йилдан буён бошқариб келаётган Асқар Назарович Жаводов вазифасидан озод этилди. Пешкў тумани ҳокимининг саноатни ривожлантириш, капитал қурилиш, коммуникациялар ва коммунал хўжалик масалалари бўйича ўринбосари Бафоев Баҳодур Саноевич вақтинчалик туман ҳокими вазифасини бажарувчи этиб тайинланди.\n2018 йил май ойидан буён вақтинчалик Ромитан ҳокими вазифасини бажариб келаётган Ҳалимов Бахриддин Шамсиевич ўрнига Ромитан ҳокимининг иқтисодиёт ва тадбиркорлик масалаларибўйича биринчи ўринбосари Тоҳиров Хуршид Яҳёевич янги ҳоким бўлди.\nБухоро туманини 2016 йилдан буён бошқариб келаётган Эсанов Муҳиддин Турдиевич бошқа лавозимга ўтгани сабабли лавозимидан озод қилиниб, ўрнига Дўстов Қаҳрамон Бозорович Бухоро тумани ҳокими этиб тайинланди.\nЭслатиб ўтамиз, Ўзбекистон президенти Шавкат Мирзиёев 29−30 март кунлари Бухоро вилоятига ташриф буюрди. Ташриф доирасида саноат ва қишлоқ хўжалиги корхоналари билан танишди, янги лойиҳаларни белгилади ҳамда муқаддас қадамжоларни зиёрат қилди.


Амстердам суди скифлар олтинини топшириш масаласида қарор чиқарди\n16:10 / 14.12.2016\nНидерландиянинг Амстердам шаҳри суди скиф олтин ёдгорликлари тўпламини Украинага топшириш юзасидан қарор қабул қилди, деб хабар қилмоқда Рейтер агентлиги. Улар Қрим яримороли Россия таркибига қабул қилинмасдан аввал, Қрим музейидан ижарага олинган.\nАгентликка кўра, маҳкама ўз қарорини қабул қилишда Қрим мамлакат эмаслигига жиддий эътибор берган. Шу билан у санъат асарларига бўлган ҳуқуқини даъво қила олмайди. Шундай қилиб, қимматбаҳо асори-атиқалар Украинага қайтарилгач, унинг кимга тегишли эканини Украина суди ҳал қилади.\nСкиф олтинлари тўплами 2014 йил февраль ойи бошларида Қримдан олиб чиқилган эди. Уни Амстердамдаги Аллард Пирсон археология музейидаги кўргазмада намойиш қилишганди. Тўпламда 2 мингга яқин, шу жумладан, дунёда ўхшаши йўқ ёдгорлик ашёлари бор.\nУзоқ давом этган музокараларда, Қрим музейлари суд орқали Нидерландиядаги музей шартнома бўйича ўз мажбуриятини бажаришни талаб қилиб келишди. Амстердам округ суди ушбу ишни октябрь ойида кўриб чиқди.\nҚрим раҳбари Сергей Аксенов ўз навбатида, агар суд Украинага ёнбосса, Қрим республикаси скиф олтинлари тўплами учун курашни давом эттиришини айтганди.\nНидерландия Украина Қрим Амстердам скифлар олтини


Шавкат Мирзиёев: «Олдинги парламентнинг камчилиги – унда иқтисодчилар кам эди» » Ўзбекистон янгиликлари – Zamin.uz\n21 январь 2020, 15:50\n«Улар битта нарсадан қўрқаяпти – коррупция давом этадими-йўқми, адолат бўладими-йўқми, инвестицияга кафолат бўладими-йўқми. Мана шулардан қўрқишяпти», – деган Шавкат Мирзиёевнинг сўзларини келтирмоқда Kun.uz нашри.\n«ЕТТБ билан ҳамкорлигимиз 20 йилга яқин вақт давомида тўхтаб қолганди. Бу танаффус вақтида қўшниларимиз миллиард-миллиард пул олди. Янги шартнома ва дастурлар ҳисобига, 2019 йилнинг ўзида 500 миллион доллардан кўп маблағни ўзлаштирдик. Буни иқтисодиётни тушунган одам тушунади», – деди Мирзиёев.\n«Қуйи палатада ҳам, юқори палатада ҳам иқтисодчилар кўп. Биласизларми, олдинги парламентнинг хатоси шу эдики, у ерда иқтисодчилар кам эди, десак, бу ҳам адолатдан бўлади. Ҳозир мана, сизларнинг ораларингизда замонавий иқтисодчилар кўп.\n5 йилда ЯИМни 100 миллиард долларга етказиш – жуда катта марра. 1991 йилда бизнинг иқтисодиётимиз қўшниларимизга нисбатан анча яхши эди», – дея таъкидлади давлат раҳбари.\nМаълумот учун, янги таркибдаги Сенатда иқтисодчилар энг кўп ўринга эга – ҳозирча маълум 97 нафар сенатордан 20 нафари иқтисодчи. Қуйи палатада эса молия, иқтисод ва банк соҳаси вакиллари ҳамда тадбиркорлар 30 нафарни ташкил этади.\nЯнгиликлар » Жамият » Шавкат Мирзиёев: «Олдинги парламентнинг камчилиги – унда иқтисодчилар кам эди»\n08:00 Ҳиндистон пойтахтида тартибсизликлар сабабли комендантлик соати киритилди\n07:44 Гаттузо: "Барселона" бизга деярли муаммо туғдирмади\n11:56 Ислом тараққиёт банки Ўзбекистонга 1,3 млрд доллар ажратади\n08:31 Ислом тараққиёт банки президенти Ўзбекистонга келди\n23:25 Европа тикланиш ва тараққиёт банки делегацияси Тошкентга келди


Қуръони Карим дарслари (1-қисм). «Улуми Қуръон»нинг таърифи\n«Улум» калимаси «илм» сўзининг кўплик шакли бўлиб, «Улуми Қуръон» бирикмасининг сўзма-сўз таржимаси «Қуръон илмлари» деган маънони билдиради. Бундан «Улуми Қуръон» Қуръони Карим билан боғлиқ бўлган илмларни ўз ич...\nМақола кўрилди: 10023\nНуҳ (алайҳиссалом)нинг ўзи билмаган нарса ҳақида бир сўз айтиб, сўнгра афсус қилиб, жоҳиллар қаторига қўшилиб қолишидан қўрқиб қилган дуолари: «Роббим, мен ўзимнинг илмим бўлмаган нарсани сендан сўрамоқдан паноҳ тилайман. Агар мени мағфират қилмасанг ...\nМақола кўрилди: 970\nҚуръони Каримда муҳкам ва муташобиҳ оятлар борлиги, муҳкам оятлар китобнинг асли экани қуйидагича баён қилинган: هُوَ الَّذِي أَنْزَلَ عَلَيْكَ الْكِتَابَ مِنْهُ آيَاتٌ مُحْكَمَاتٌ هُنَّ أُمُّ الْكِتَابِ وَأُخَرُ مُتَشَابِهَاتٌ «У сенга китобни туширган Зотд...\nАмазонка қалин ўрмонзорининг серҳосиллигини Саҳрои Кабирнинг марказидаги қуриб қолган кўлнинг тубидан кўтарилган фосфор зарралари таъминлаб беради, деб тасдиқламоқда америкалик олимлар. «Geophysical Letters» ойномасида чоп этилган янги изланишлар сайёрамизнинг...\nМақола кўрилди: 717\nهُنَّ لِبَاسٌ لَكُمْ وَأَنْتُمْ لِبَاسٌ لَهُنَّ Улар сизга либосдир, сиз уларга либосдирсиз (Бақара сураси 187-оят). Аллоҳ таоло ушбу ояти Каримада эр-хотинни бир-бирига нисбатан либосга ўхшатди. Агар либоснинг хусусияти ҳақида чуқурроқ мулоҳаза қилиб кўрсак,...\nМақола кўрилди: 839\nБисмиллаҳир Роҳманир Роҳим Ояти карима: “Аллоҳга ва Унинг Расулига итоат қилинг. Ўзаро низо қилманг, у ҳолда тушкунликка учрайсиз ва куч қувватингиз кетади. Ва сабр қилинг. Албатта, Аллоҳ сабр қилувчилар биландир.”. ал-Анфол сураси 111-оят. ...\nМақола кўрилди: 808\nОламларнинг Роббисига энг улуғ ҳамдлар ва энг афзал бандаси, ҳабиби ва набийи Муҳаммадга саловот ва саломлар бўлсин. Расулуллоҳ соллаллоҳу алайҳи ва саллам Аллоҳнинг энг суюкли бандасидир. Бу ҳақиқатни ҳар бир Қуръонни ўқиб унинг ажойиб маъноларини тааммул, тадаббур ...\nМақола кўрилди: 33659\nАллоҳ таоло Муҳаммад соллаллоҳу алайҳи ва салламга салавот айтиш тўғрисида Аҳзоб сураси 56-оятида шундай марҳамат қилади: إِنَّ اللَّهَ وَمَلَائِكَتَهُ يُصَلُّونَ عَلَى النَّبِيِّ يَا أَيُّهَا الَّذِينَ آَمَنُوا صَلُّوا عَلَيْهِ وَسَلِّمُوا تَسْلِيمًا “Албат...\nМақола кўрилди: 69434\n“Куфр” луғатда “бекитиш”, “тўсиш” маъноларини англатади. Шу маънода барча моддий ва маънавий нарсаларни тўсишга нисбатан куфр сўзи ишлатилади. Куфр сўзи Қуръони каримда кўплаб маъноларда келган: 1. “Бекитиш” маъносида: ...\nМақола кўрилди: 10528


Туркманистон Афғонистонга электр энергияси экспортини 2 мартага оширди\n13:54 / 27.06.2016\n2016 йил 24 июнидан бошлаб, Туркманистон Афғонистонга экспорт қилаётган электр энергияси ҳажмини икки бараварга оширди. Бугунги кунда, Сарҳадобод -Ҳирот-Турғунди йўналиши бўйича 400 млн кВт/соат электр энергияси етказиб берилмоқда, деб хабар қилмоқда TDH агентлиги.\nСўнгги йилларда мамлакатнинг электр энергетика соҳасида йирик лойиҳалар амалга оширилмоқда. Янги электр станциялар барпо этилиб, мавжудлари замон талаблари асосида капитал таъмирланаяпти. Мамлакатда бир йилда 5178,6 мегаВатт/соат электр энергияси ишлаб чиқарилмоқда. Яқинда, Марв вилоятида яна бир 1574 мегаВатт/соат энергия ишлаб чиқувчи буғ-газ станцияси қурлиш бошланган. У ишга туширилгач, Туркманистонда бир йилда 7006,6 мегаВатт электр ишлаб чиқарилади.\nЯна битта газтурбинали электростанциясини Япониянинг «Sumitomo Corporation» компанияси барпо этаяпти. У 432 мегаВатт электр ишлаб чиқариш қувватига эга.\nУмуман, жорий йилнинг 5 ойи давомида 9 миллиард 292 миллион 719 минг кВт/соат электр энергияси ишлаб чиқилган. Шундан 1 млрд 535 млн 824 минг кВт/соати экспорт қилинган. Бу 108,5 фоизлик ўсишни англатади. «2011-2030 йилларда Туркманистонни ижтимоий-иқтисодий ривожлантириш дастури»га мувофиқ, мамлакатда электр ишлаб чиқариш ҳажми йилига 25,5 миллиард кВт/соатга етказилади, унинг 11 млрди экспортга йўналтирилади.


Ўзбекистонда таркиб топган экологик вазиятлар ва экологик хавфсизликни таъминлаш » Ekologiya » Referat » Referat | Haqida\nAsosiy / ReferatEkologiya Ўзбекистонда таркиб топган экологик вазиятлар ва экологик хавфсизликни таъминлаш\nЎзбекистонда таркиб топган экологик вазиятлар ва экологик хавфсизликни таъминлаш\nFayl hajmi 12,98 kB\n1. Экологик аҳвол ва вазият тўғрисида тушунча.\n2. Экологик вазиятларни таркиб топиши.\n3. Экологик вазиятларнинг тарқалиши.\n4. Экологик хавфсизликни таъминлаш чоралари.\n1. Экологик аҳвол ва вазият тўғрисида тушунча. Экологик аҳвол умумий тушунча бўлиб, худуд учун нисбатан барқарор хусусиятларга эга.\nШунинг учун у ўзоқ муддат давоммда деярли ўзгармаслиги, яъни бирдек давом этиши мумкин.\nЛекин экологик аҳвол баъзан оғирлашуви ҳам мумкин. Бу ҳол ишлаб чиқаришга боғлиқ, уни атроф муҳитга таъсири тезлашса аҳвол оғирлашади ва аксинча, экологик аҳволни турли даражада содир бўлиши ҳудудга ҳар хил вазиятларни шакллантиради. Экологик вазият экологик аҳволни маълум бир вақтдаги ҳолати, бинобарин, у барқарор бўлиб, маълум маконда маълум вақт мобайнида бир вазиятдан иккинчи вазиятга тез орада ўзгариши мумкин. Демак, экологик вазият маконда маълум бир вақт мобайнида содир бўлади за аҳволни аниқ, ва равшан акс этдиради.\n2. Экологик вазиятларни таркиб топиши. Республика ҳудудида ишлаб чиқаришни кенг миқёсда тараққий қилиши экологик вазиятни кескинлаштирмокда. Бу кескинлашув одатда атроф-муҳитни ифлосланиши, тупроқ ва Ўсимлик қопламларини бузилиши, камбағаллашуви ва бошқа кўринишларда ифодаланади.\nЎзбекистонда экологик вазиятлар жойларда табиий рееурслардан фойдаланиш даражаси, ишлаб чиқаришни ривожлантириш, атроф муҳитни ифлосланишини олдини олиш тадбирларини қўлланилиши кўлами турли миқёсларда шаклланмоқда. Экологик вазият мажмуаси, айрим гуруҳда ва маълум бир омил ( ёки табиий компонент) билан боғлиқ, ҳолда таркиб топиши мумкин.\n3. Экологик вазиятларнинг тарқалиши. Мажмуали эковазият деярли барча табиий компонентларни Ўзгариши оқибатида содир бўлади. Масалан, Орол бўйидаги экологик вазиятни хақиқатдан мажмуали деб ҳисоблаш жоиз, чунки у ҳудудда барча табиий компонентлар чўллашиш жараёнида тубдан ўзгариб, гидроморф вазият эндиликда ксероморф, гидрогаломорф ва автоморф вазият билан билан алмашмоқда.\nТабиий компонентларнинг айрим гуруҳлари билан боғлиқ бўлган экологик вазият, кўпинча тупроқ , ўсимлик. ёки атмосфера ҳавоси билан сувнинг деградацияси билан боғлиқ бўлади. Масалан, Сурхандарё вилоятидаги Сариосиё, Ўзун туманларидаги зкологик вазият қўшни Тожикистондаги Турсунзода шаҳрида жойлашган алюминий корхонаси чиқиндилари эвазига таркиб топтан.\nЎзбекистонда аксарият катта ҳудудда экологик вазият ресурсларининг ифлосланиши туфайли хатарлидир. Атмосфера ҳавосининг ифлосланиши ва бошқа сабаблар билан боғлиқ, вазиятлар кейинги ўринларни эгаллайди.\nЎзбекистонда қуйидаги, яъни қанаатланарли, ўртача, қескин, танг ва ҳалокатли экологик вазиятлар мавжуд.\nКаноатланарли экологик вазиятлар; тизма тоғларнинг сув айирғич чизиғи, баланд ва ўртача баландликдаги тоғларнинг ёнбағирлари:\nЎртача экологик вазият ўртача баландликдаги тоғлар ва Устюрт платосининг айрим ҳудудларига ўсимлик қопламининг бузилиш белгилари кўзатилади.\nКескин экологик вазиятларга; маъданлар қазиб олинаётган худудлар, паст тоғ ён бағирлари киради.\nТанг экологик вазият; Қуйи Амударёда Хоразм вилояти, Қорақалпоғистоннинг катта қисми киради.\nФалокатли экологик вазиятга; Орол бўйи, Қорақалпоғистоннинг Мўйноқ тумани ва бутун орол денгизининг акваторияси киради.\nСаноат турли даражадаги экологик вазиятларни шаклланишига шароит яратади. Шу боисдан, улар атрофида ҳалқасимон тарзда бир неча экологик вазият минтақалари таркиб топади.\n4. Экологик хавфсизликни таъминлаш чоралари. Ўзбекистон ҳудудининг талай қисмида асосан ўртача экологик вазият хукм суради, фақат муайян кичик ариалларда кескин ва танг фалоқатли даражадаги экологик вазиятлар мавжуд.\nРеспубликада экологик вазиятларни тадрижий ўзгариши жиҳатидан қуйидаги йўналишлари мавжуд:\n1) майдони мунтазам кенгайиб борувчи;\n2) Қуйи (олдий) вазиятдан юқори (мураккаб) вазиятга барқарор ўтиб борувчи;\n3) Барқарор ўзгармас;\n4) мураккаб вазиятдан оддий вазиятга қараб ўзгарувчи;\n5. Республикада экологик ҳавфсизликни таминлаш биринчи даражали ва кечиктириб бўлмайдиган вазифага айланди. Экологик ҳавфсизликни таъминлаш борасида бир қатор бир-бири билан боғлиқ жумбоқли масалаларни ҳал қилиш лозим бўлади. Уларнинг асосийларига тўхталиб ўтамиз.\n1. Экологик (биоэкологик,, геосистемали мониторингни амалга ошириш устивор аҳамиятга эга. Ўзбекистонда бу иш амалга оширилади. Лекин уларни кўлами ва эгаллаган талабга мутлақо жавоб бермайди.\n2. Янги кўриладиган саноат корхоналари ва бошқа инженерлик қурилмалар, гидротехник қўрилмалар учун мунтазам экологик экспертиза ўтказиш максадга мувофиқ.\n3. Эковазиятни бошқариш ва тегишли тадбирлар мажмуасини қўллаш учун негиз сифатида турли масштабларда эҳологик ва табиатни муҳофаза ҳариталарини яратиш шарт. Уларни ҳар йили янги маълумотлар билан янгиларини бойитиб борилиши,янгиларини тузиб бориш амалий аҳамиятга эга.\nЎзбекистонда табиат ва унинг ресурсларидан фойдаланишнинг географик асосларини ишлаб чиқиш борасида талай ишлар қилинган, уларнинг аксарияти амалиётга йуналтирилган.\nЭкология масаласи Ўзбекистон Республикасида давлат сиёсати даражасига кўтарилган. Бу соҳага оид кўплаб қонун ва қарорлар ишлаб чиқилмоқда, давлат дастури қабул қилинган.\nЭкологик сиёсат ижтимоий-иқтисодий йуналтирилган бўлиб экологик концепцияни қайта қуриш борасида ҳам амалий ишлар бошлаб юборилган.\nБарқарор ривожланишга эришиш экологик ва иқтисодий жиҳатдан тараққиёт негизида амалга оширилганда самарали бўлади. Барқарор ривожланишга эришиш қатор тадбирларни амалга оширилишини такозо этади.\nНазорат ва муҳокама учун саволлар.\n1. Ҳозирда изчил экологик сиёсат юритишнинг аҳамиятини нимада?\n2. Ўзбекистонда экологияга оид қандай қонунлар қабўл қилинган?\n3. Республика Давлат экологик дастурининг мазмун - моҳиятини биласизми?\n4. Экологик сиёсат амалда қандай натижалар бермоқда?\n5. Экологик меъёрлар нима?\n6. Экологик концепцияни қуришнинг зарурати нимада деб биласиз?\n7. Иқтисодий - экологик барқарор ривожланишни қандай тушунасиз?\n8. Барқарор ривожланишга эришиш учун қандай тадбирлар амалга оширилиши лозим?\n1. Абирқулов Қ.H., Ҳожиматов А.Н., Ражабов Н. Экология, Ўқув қўлланма — Т. 2002.\n2. Акимов Т.А., Кузьмин А.П., Хаскин В.В. Экология. Природа — человек - техника. - М.: ЮНИТИ , 2001.\n3. Рафиқов А.А., Абирқулов Қ.H., Ҳожиматов А., Экология. Т.: Ўзбекистон Ёзувчилар Уюшмаси. 2004\n4. Рыночние методы управления окружающей средой. Учебное пособие. -М., 2002.\n5. Экономика и экология (под. ред. Н. Н. Агапова). М.: Российская Экономическая академия, 2000.\n6. Новиковиков Ю.В. Экология, окружающая среда и человек. — М.,\nTeglar: экологик Экологик вазият билан Ўзбекистонда бо1171ли1179 бўлади вазиятлар Экология амалга ишлаб а1203вол вазиятларни таркиб маълум табиий мумкин турли 1179андай вазиятга


Россиялик мухолифатчи Алексей Навальний узоқ муддатли даволанишдан кейин Россияга қайтди.\nНавальнийни Берлиндаги аэропортда тарафдорлари ва журналистлар кутиб турганди, бироқ Берлин полицияси хавфсизлик учун уни аэропортга киритмай, махсус машинада тўғри самолёт олдигача кузатиб қўйди. Самолёт ичида ҳам кўплаб одамлар, хусусан, журналистлар Навальнийни кутиб туришганди. У самолётнинг ўзида интервью беришга улгурди ва жуда кўп савол бериб юборишгани сабаб бир неча марта ўз жойига ўтиришни илтимос қилди.\nСиёсатчи Москвада уни қўлга олишларидан қўрқмаслигини, бунинг учун ҳеч қандай асос йўқлигини айтди. У Берлиндан чартер ёки махсус самолётда эмас, оддий йўловчи рейсда қайтди. Шу сабабли самолётда бўлганлар у ва рафиқаси Юлиянинг суратларини саҳифаларига жойлашди.\nСамолётнинг қўниши алоҳида мавзу бўлди. Дастлаб самолёт қўниши режалаштирилган «Внуково» халқаро аэропорти твиттердаги саҳифасида қизиқарли муҳокамаларга қўшилиб қолди. Хусусан, фойдаланувчилардан бирига жавоб берар экан аэропорт расмий аккаунтида шундай пост пайдо бўлди: «Биз Берлиндан самолётларни 1941 йилда ҳам муносиб кутиб олганмиз, бугун ҳам шундай бўлади». Яъни аэропорт Навальнийнинг келишини Иккинчи жаҳон урушидаги фашистлар самолётлари келишига ўхшатди.\nСамолёт ҳавода ҳам бир қатор муаммоларга дуч келди. Аввалига у Москвадан бошқа томонга уча бошлади ва бу вақтда «Внуково» аэропорти самолётларни қабул қилиш учун ёпиқлиги ҳақида хабарлар пайдо бўлди. Кейинчалик самолёт яна Москва томонга бурилди, лекин «Шереметьево» аэропортига қўнгани маълум бўлди.\nБу вақтда ичида Навальний ичида бўлган самолётни қабул қилиши керак бўлган «Внуково» аэропортида Навальнийни қўллаб-қувватлаш учун чиққан тарафдорларини қўлга олиш давом этаётганди. Милиционерлар ва ОМОН зобитлари келганларни қўлга олиб, терминал олдини «тозалаган».\nКейинчалик самолёт «Внуково» аэропорти «техник муаммолар сабаб ёпилгани учун» «Шереметьево»га йўналтирилгани айтилди. Катта эҳтимол билан «Внуково»да одамлар кутилганидан кўпроқ тўплангани учун самолёт бошқа аэропортга йўналтирилган.\nАйни дамда ичида Навальний бўлган самолёт «Шереметьево»га қўнган.\nМаълумот учун, 20 август куни Томскдан Москвага учаётганда Коррупцияга қарши кураш фонди асосчиси Алексей Навальний самолётда ўзини ёмон ҳис қилган ва учувчилар самолётни Омск шаҳрига фавқулодда қўндирганди. Аэропортда заҳарланишга қарши укол қилингач, у омон қолганди. 22 августгача Омскда қолган сиёсатчи шу куни махсус самолёт билан Берлинга олиб кетилган ва «Шарите» клиникасида даволанганди. 7 сентябр куни Навальний ўзига келди. Шу вақтдан буён у Германия пойтахтида қолаётганди. Германиялик шифокорлар у Томскдалигида «Новичок»дан заҳарланганини маълум қилишган.\nЕвроиттифоқ бир неча марта Россиядан сиёсатчининг заҳарланиши юзасидан жиноий иш қўзғатишни талаб қилди, аммо Россия ҳукумати бу талабни бажармади. Октябр ойида ЕИ Федерал хавфсизлик хизмати (ФХХ/ФСБ) директори ва яна беш амалдорга Навальнийнинг заҳарланиши билан боғлиқ иш туфайли санкция жорий этди.\nДекабр ойида The Insider, CNN ва Der Spiegel нашрлари сиёсатчини Федерал хавфсизлик хизматининг саккиз нафар ходимидан иборат махсус гуруҳ заҳарлагани таъкидланган текширув натижаларини эълон қилди.\nШундан кейин Навальний текширувда номи тилга олинган шахслардан бири билан боғланиб, ўзини Хавфсизлик кенгаши раиси ёрдамчиси сифатида таништириб, ундан Навальнийнинг заҳарланиши учун ўтказилган амалиёт бўйича саволлар сўради. У эса агар Навальний самолётда узоқроқ қолганида «барчаси бошқача бўлган бўлиши» ҳақида гапирган. Россия ҳукумати заҳарланишга алоқадорлигини тан олишни истамади.\nБу материал эълон қилиниши ортидан Тергов қўмитаси Навальнийга қарши фирибгарлик бўйича жиноий иш очди. Уни Коррупцияга қарши фонд учун йиғилган донат пуллари ҳисобига мулк сотиб олишда айблашди. Навальний бу ишни сохталаштирилган деб атамоқда ва буни ўзининг заҳарланиши билан боғлиқлигини айтмоқда.\nЯнвар ойида Жазоларни ижро этиш федерал хизмати Москва бошқармаси Навальний Россияда 29 декабрдан буён қидирувда эканлигини маълум қилди. Сиёсатчи (ҳукм қилинган шахс сифатида шартли муддатга белгиланган) назоратдан бўйин товлаётгани, шу сабабли 11 январдаёқ ижро этиш федерал хизмати «Ив Роше» иши бўйича Навальнийга шартли муддатни ҳақиқийсига алмаштиришни сўраб судга мурожаат қилгани маълум қилинди.\n17 январ куни, Навальний Россияга қайтиши белгиланган санада Внуковода полициячилар ва автозаклар тўплана бошлади. Аэропорт администрацияси терминал ҳудудига чиптасиз киришни тақиқлади. Аэропортда йиғилганлар шафқатсизлик билан қўлга олина бошлади.\n18:11 / 22.03.2022\nАлексей Навальний 9 йилга қамалди\n15:57 / 15.03.2022\nНавальнийни 13 йилга озодликдан маҳрум қилиш сўралди\n09:01 / 24.02.2022\n«Бой давлатга айланиш имконини яна урушга алмашяпмиз» – Навальний ва Дуд Россиянинг ҳаракатларини қоралади


27 феврал 2021, Тошкент вақти: 09:19\nАндижон вилояти ҳокимининг Балиқчи туманида ўтказган мажлиси буғдой режасини бажармаган фермерлар учун аянчли якун топди. Ҳоким Ўзбекистон Бош вазири Шавкат Мирзиёев уюштирган “Ойболта” тадбирини қўллаб, режани бажармаган фермерларни мажлисда сазойи қилди. Қарздор фермернинг тракторлари, уйларидаги гиламу маиший техникалари ўша куннинг ўзидаёқ мусодара қилинди. “Ойболта” тадбирида пахта ёки буғдой режасини бажармаган ёки давлатдан қарздор бўлиб қолган фермерларнинг мол-мулки Суд ижро департаменти, Адлия вазирлиги, ИИБ ва банк ходимлари томонидан рўйхатга олиниши ва қарздор фермернинг автоуловлари, чорваси, уй буюмлари мусодара қилиниши назарда тутилган.\nХалқ депутатлари Балиқчи туман кенгашининг навбатдан ташқари сессияси “Усмон ота” фермер хўжалигининг дала шийпонида 4 август куни ўтказилди.\nАндижон вилояти ҳокими Шуҳрат Абдураҳмоновнинг шахсан ўзи ўтказган бу йиғилишда, асосий эътибор буғдой режасини бажармаган фермерларни “Ойболта”га тортишга қаратилди.\nЙиғилишда қатнашган балиқчилик фермерлардан бирининг Озодликка айтишича, вилоят ҳокими фермерларни ҳақорат қилиб, уларнинг мол-мулкини тортиб олиш ҳақида кўрсатма берган:\n“Ҳоким буғдой режасини бажаролмаган фермерларнинг мол-мулки шу бугундан бошлаб “Ойболта”га солинишини айтди. Унинг бу амрини ижро этиш шу куннинг ўзида, сессия тугаганидан сўнг амалга оширила бошлади. Туманнинг Сиза қишлоғидан бўлган, “Ихтиёрхон ерлари” фермер хўжалиги раҳбари Нодирбек Ҳакимовнинг уйидан трактор, йигирматача гилам ва палос зўрлик билан олиб кетилди. Тортиб олинган буюмлар ва трактор Чинобод пахта тозалаш заводи ҳудудига олиб кетилди”, деди фермер.\nУнинг айтишича, “Ойболта” тадбирини ўтказишга вилоят прокуратураси, суд, департамент, ички ишлар ва солиқ ходимлари жалб қилинган:\n“Ҳозир режани бажаролмаган бошқа фермерларни ҳам қийратиш бошланди. Кимнинг техникаси бор, кимнинг гилами бор, кимнинг телевизори бор, милиция ходимлари назоратида уйидан мажбуран олиб чиқиб кетишяпти. Бу тадбир фермерларни маҳалла ва қишлоқ аҳолиси олдида сазойи қилиш учун ўтказиляпти. Ҳеч қачон фермерлар бунчалик шарманда қилинмаган”, деди фермер.\nИсми сир қолишини сўраган бошқа бир балиқчилик фермер режанинг бажарилмай қолишининг объектив сабаблари ҳокимият томонидан инобатга олинмаётганидан шикоят қилди:\n“Ғалла учун бу йил оғир келди. Ёғингарчилик кўп бўлди. Шунинг учун аксарият фермерларнинг буғдойига занг касали тушди. Режани бажаришнинг умуман имкони бўлмай қолди. Бошқа давлатларда бундай ҳолатларда давлатнинг ўзи фермерларга ёрдам қилади, субсидиялар беради. Бизда эса тамоман тескариси, ернинг тагидан бўлса ҳам топиб бажар дейди. Аксарият фермерлар бу йил мол-ҳолини сотиб, бозордан буғдой олиб, планини зўрға бажарди. Бажаролмаганларни эса ҳукуматнинг ўзи талаяпти”, деди фермер.\nАндижон вилояти ҳокимлигининг ўзини таништирмаган мулозими режани бажармаган фермерларга нисбатан “Ойболта” тадбири қўлланилганини тасдиқлади:\n“Режасини бажармаган фермерларни вилоят ҳокими “Ойболта” режимига солди. Вилоят ҳокими, прокурори, ҳаммаси келиб ўтказишди. Қарздор фермерларнинг уч йиллик кўрсаткичи олиб кўрилиб, кейин “Ойболта”га солинди”, деди мулозим.\n“Ойболта” тадбири ўтган йилда Бош вазир Шавкат Мирзиёевнинг ташаббуси билан ташкил қилинган.\n“Ойболта” тадбирида пахта ёки буғдой режасини бажармаган ёки давлатдан қарздор бўлиб қолган фермерларнинг мол-мулки Суд ижро департаменти, Адлия вазирлиги, ИИБ ва банк ходимлари томонидан рўйхатга олиниши ва қарздор фермернинг автоуловлари, чорваси, уй буюмлари мусодара қилиниши назарда тутилган.\nШавкат Мирзиёев ўтган йили 12 октябрь куни ўтказган селектор йиғилишида ўзи туздирган “Ойболта” гуруҳи суст ишлаётганини танқид қилиб, маҳаллий ҳокимият ва куч ишлатар тизимларини фаолликка чақирган эди.\nШундан сўнг Ўзбекистоннинг аксар вилоятларида пахта ва буғдой режасини бажармаган фермерларнинг мол-мулкини тортиб олиш авж олган эди.


Чет эл фуқароларини Россияга ишга таклиф қилишнинг янги алгоритми эълон қилинди\nТОШКЕНТ, 25 мар - Sputnik. Чет эл фуқароларини Россияга ишга жалб қилиш бўйича янги тартиб тасдиқланди. Бу ҳақида Россия Қурилиш вазирлиги томонидан 21 март\nТОШКЕНТ, 25 мар - Sputnik. Чет эл фуқароларини Россияга ишга жалб қилиш бўйича янги тартиб тасдиқланди. Бу ҳақида Россия Қурилиш вазирлиги томонидан 21 март куни имзоланган буйруқда айтиб ўтилган. Умумроссия Коронавирус тарқалишини олдини олиш штабининг 2021 йил 14 январда бўлиб ўтган мажлиси протоколида Россия иқтисодига хорижий ишчиарни жалб қилиш алгоритми тасдиқланган. Янги алгоритм Меҳнат вазирлиги томонидан ишлаб чиқилган бўлиб унда қуйидаги асосий босқичлар мавжуд: 1. Меҳнатга жалб қилиш "Работа в России" умумроссия вакансиялар портали орқали амалга оширилади. 2. Хорижий ишчиларни қайси соҳаларга жалб қилиш мумкинлиги Роструд томонидан ҳудудлар эҳтиёжидан келиб чиққан ҳолда белгиланади. 3. Хорижий фуқароларни ишга жалб қилиш ҳуқуқига эга бўлган корхоналарга қуйидаги талабларга жавоб бериши керак: 4. Юқоридаги талабларга жавоб берувчи Иш берувчи хорижий мамлакатда ўзига керакли мутахассисларни саралаб олади ва уларнинг тўлиқ паспорт маълумотларини йиғиб олади. 5. Иш берувчи "Работа в России" порталида хорижий ишчиларни ёллаш учун ариза, улар билан имзоланган шартнома ҳамда хорижий ишчилар рўйхатини жойлаштиради. 6. Иш берувчи аризасини Россия ҳудудий субъектининг хорижий ишчилар жалб қилиш бўйича муассасалараро махсус комиссия кўриб чиқади ва қарор қабул қилади. 7. Муассасалараро махсус комиссия қарорига асосан, аризаси тасдиқланган иш берувчилар жалб қилаётган хорижий ишчилар рўйхати ИИВ Миграция бўлинмаларига ва бошқа тегишли муассасаларга юборилади.8. Хорижий ишчиларни барча санитар-эпидемиологик талабларга риоя қилган ҳолда Россияга олиб кириш иш берувчи томонидан амалга оширилади. 9. Россия ҳудудида хорижий ишчилар белгиланган тартибда дастлаб карантин, кейин тиббий кўрик, дактилоскопия ва бошқа жараёнлардан ўтиб патент расмийлаштиришади. 10. Иш фаолияти якунланганидан сўнг иш берувчи 3 кун ичида хорижий ишчиларни ўз ватанига қайтариши керак.\n11:18 25.03.2021 (янгиланди: 14:03 25.03.2021)\nБундан буён хорижий ишчилар фақат йирик компаниялар томонидан, шартнома билан белгиланган муддатга жалб қилинади.\nТОШКЕНТ, 25 мар - Sputnik. Чет эл фуқароларини Россияга ишга жалб қилиш бўйича янги тартиб тасдиқланди. Бу ҳақида Россия Қурилиш вазирлиги томонидан 21 март куни имзоланган буйруқда айтиб ўтилган.\nУмумроссия Коронавирус тарқалишини олдини олиш штабининг 2021 йил 14 январда бўлиб ўтган мажлиси протоколида Россия иқтисодига хорижий ишчиарни жалб қилиш алгоритми тасдиқланган.\nЯнги алгоритм Меҳнат вазирлиги томонидан ишлаб чиқилган бўлиб унда қуйидаги асосий босқичлар мавжуд:\n1. Меҳнатга жалб қилиш "Работа в России" умумроссия вакансиялар портали орқали амалга оширилади.\n2. Хорижий ишчиларни қайси соҳаларга жалб қилиш мумкинлиги Роструд томонидан ҳудудлар эҳтиёжидан келиб чиққан ҳолда белгиланади.\n3. Хорижий фуқароларни ишга жалб қилиш ҳуқуқига эга бўлган корхоналарга қуйидаги талабларга жавоб бериши керак:\nмиллий, федерал ёки минтақавий лойиҳаларни амалга оширишда иштирок этиши;\n4. Юқоридаги талабларга жавоб берувчи Иш берувчи хорижий мамлакатда ўзига керакли мутахассисларни саралаб олади ва уларнинг тўлиқ паспорт маълумотларини йиғиб олади.\n5. Иш берувчи "Работа в России" порталида хорижий ишчиларни ёллаш учун ариза, улар билан имзоланган шартнома ҳамда хорижий ишчилар рўйхатини жойлаштиради.\n6. Иш берувчи аризасини Россия ҳудудий субъектининг хорижий ишчилар жалб қилиш бўйича муассасалараро махсус комиссия кўриб чиқади ва қарор қабул қилади.\n7. Муассасалараро махсус комиссия қарорига асосан, аризаси тасдиқланган иш берувчилар жалб қилаётган хорижий ишчилар рўйхати ИИВ Миграция бўлинмаларига ва бошқа тегишли муассасаларга юборилади.\n8. Хорижий ишчиларни барча санитар-эпидемиологик талабларга риоя қилган ҳолда Россияга олиб кириш иш берувчи томонидан амалга оширилади.\n9. Россия ҳудудида хорижий ишчилар белгиланган тартибда дастлаб карантин, кейин тиббий кўрик, дактилоскопия ва бошқа жараёнлардан ўтиб патент расмийлаштиришади.\n10. Иш фаолияти якунланганидан сўнг иш берувчи 3 кун ичида хорижий ишчиларни ўз ватанига қайтариши керак.


Калифорнияда ёнғин кишилар мулкига хавф солишда давом этмоқда\nАҚШнинг Калифорния штатида мингга яқин ўт ўчирувчи Лос-Анжелес шаҳри шимолий-ғарбида ёнғин тарқалишига қарши кураш олиб бораяптилар. Бу жойда аланга бир неча минг уйга хавф солмоқда.\nШанба куни ўт ўчирувчилар аланга ўчоғининг тақрибан учдан бирини назорат остига олишга муваффақ бўлдилар. Ҳаво намлигининг юқорилиги ва ҳароратнинг пастлиги ёнғинга қарши курашда ёрдам бераётгани айтилмоқда.\nВентура округи расмийларининг маълум қилишларича, ҳозирда 11 минг гектардан каттароқ майдон аланга ичида қолган. Аланга барча ўчоқлари фақат 13 майга борибгина назорат остига олиниши тахмин қилинмоқда.


Ҳиндистонда коронавирусга учраганлар 800 мингдан ошгани эълон қилинди\nКечаги кун давомида Ҳиндистонда вирус юқтирганлар сони бир йўла 26,5 мингга ортди ва бу борадаги умумий рақам 793 802 ни ташкил этди.\nКечаги кун давомида Ҳиндистонда вирус юқтирганлар сони бир йўла 26,5 мингга ортди ва бу борадаги умумий рақам 793 802 ни ташкил этди. Ушбу маълумотни мамлакат Соғлиқни сақлаш ва оилавий осойишталик вазирлиги тасдиқлаган.\nҲозир Ҳиндистон коронавирусга учраганлар сонига кўра дунёда АҚШ ва Бразилиядан кейин 3-ўринни эгаллаб турибди. Сўнгги хабарларга қараганда, мамлакатда ушбу хасталикдан 276 685 киши муолажа оляпти, 495 512 бемор соғайди (мазкур ижобий кўрсаткич бир суткада 19 135 тага кўпайган), 21 604 инсон вафот этди. Охирги 24 соат давомида 475 ҳиндистонлик COVID-19 туфайли ҳаёт билан видолашди.\nКоронавирус билан боғлиқ статистикада сўнгги бир ҳафта мобайнида Ҳиндистонда салбий кўрсаткичлар муттасил ошгани акс этган. Масалан охирги уч кунда касаллик сонининг ўсиш даражаси мос равишда 22,7, 24,8 ва 26,5 минг кўринишида кўтарилиб борган.\nШунга қарамасдан, Ҳиндистон ҳукумати мамлакатда коронавирусдан ўлим ҳолати дунё бўйича энг паст кўрсаткичлардан бири, дея бонг урмоқда. Айни статистика ҳар миллион кишига тўғри келадиган қурбонлар сонига кўра баҳоланмоқда. Аниқроғи, кейинги кунларда Ҳиндистонда ҳар бир миллион аҳолига нисбатан вирус юқиши ҳолати ўртача 538, ўлим билан якунланиш натижаси эса 15 кишига тўғри келяпти. Шундай мамлакатлар ҳам борки, у ерда Ҳиндистонга нисбатан касалланиш 16-17 баравар, ўлим эса қарийб 40 баравар кўп.\nДарвоқе, Ҳиндистон карантин қоидаларини бузган фуқароларга нисбатан дунё бўйича энг кескин жазо чораларини қўллаётган давлатлардан бири сифатида эътироф этилган.\n12:15 / 10:07:2020


04.04.2018 12:26 0 453\n– Яқинлашма! – дейди у...\nМен катта бўлган даштлар орасида Қизилбулоқбува деган бир қайнарбулоқ бўларди. Булоқнинг кунботар томонида 5 туп кексайиб қолган тут дарахти бор эди. Биз ўйинқароқ болалар саратон кунлари қўйларни суғориб, ана шу кекса тутларнинг соясида озгина тин олардик. Ҳа, озгина! У ерда узоқ қолишга қўрқардик.\nГап шундаки, булоқдан беш-олти қадам нарида кичикроқ сандиқдек келадиган иккита тош бор. Айтишларича, ёнма-ён турган шу тошларнинг орасида қизил чакмонли бир одам ёвдан қочиб келиб, ғойиб бўлиб кетган экан. Яъни, тириклай ерга кириб кетган эмиш. Шунинг учун ҳам бу жойнинг номи Қизилбулоқбува экан. У бува ким бўлган? Қаердан келган? Қайси ёвдан қочган? Бу саволларнинг ҳеч бирига жавоб йўқ! Лекин шу тошнинг олдига бориш бизга тақиқланган эди. «Тутиб олади, зинҳор яқинига борманглар», — деб бот-бот айтилганди. Тошга яқинлашиш тугул, овозимизни ҳам баландлата олмасдик. Жимгина омин қилиб ўтиб кетардик.\nОрадан йиллар ўтди. Улғайдик, одам бўлдик. Бир инсон ўз-ўзидан ерга кириб кетмаслигига, Аллоҳ таолонинг изнисиз дарахтнинг барги ҳам узилмаслигига ақлимиз етадиган бўлди.\nЯқинда ана шундай «юксак малака» билан ўша қадрдон даштларни, булоқларни зиёрат қилдим. Ё тавба, сандиқча тошга кўзим тушиши билан ичимда бир қўрқув уйғонди.\n– Яқинлашма! – дейди у.\nАқлим истеҳзо қилади:\n– Оддий тош-ку бу!\n– Ҳа, оддийгина тош бу, бунинг нимасидан қўрқаман, – дейман ўзимни бепарво кўрсатиб. Энг ёмони, бепарво эмасман-да! Ичимда нимадир шу ердан тезроқ кетишга, узоқлашишга ундайди. Мен ичкаридаги бу кучни танидим: қўрқув! Йиллар давомида ичимга сингиб кетган қўрқув! Билдимки, мана шу қўрқувни ўлдирсамгина қаршимдаги сандиқча тош «муқаддас»лигини йўқотади, оддий тошга айланади. Акс ҳолда...\nИжтимоий-сиёсий ҳаётимиздаги сўнгги ўзгаришларни кузата туриб, ана шу «сандиқча тош»ни ўйлайман. Диндан, эркинликдан, эркин сўздан қўрқув ич-ичимизга кириб кетган экан. Хўш, буни енгиб ўтоламизми? Ҳамма гап шунда!\nБемор тузалиши учун аввало унинг ўзида хоҳиш бўлиши керак. Афсуски, бизда ана шу хоҳиш йўқ! Ҳамон «сандиқча тош» олдидан тинчгина омин қилиб ўтиб кетаяпмиз.\nҲеч ўйлаб кўрдингизми, сўнгги икки йил ичида нималар ўзгарди? Менимча, Ўзбекистонда бир киши ўзгарди ва у киши ўзгартирган нарсалар ўзгарди, холос! Ёки сиз бирор марта Халқ таълими вазири минбарга чиқиб, «мамлакатимизда таълим тизими тубдан ислоҳ қилишга муҳтож» деганини эшитдингизми? «Аҳолига тез тиббий ёрдам кўрсатиш тизими мутлақо талабга жавоб бермай қолган» деган тиббиёт мутасаддисининг ташаббусини-чи?! Ёки диний идоранинг «Аҳлининг 94 фоизини мусулмонлар ташкил этадиган бу мамлакатга эътиқод эркинлиги берилиши керак» деганини ким эшитди?\nНега фақат бир киши ташаббус қилиши, ислоҳотчи бўлиши, муаммони ҳал этиши керак? Нега бошқаларнинг дами ичида?\nВақти-вақти билан президент бир муаммони «йиқитиб» беради, орқасидан матбуот, телевидение, мутахассислар бориб «тепишади». Шу билан иш битадими? Президент таълим ҳақида гапирса, уч-тўрт кун жойлардаги абгор таълим муассасалари, «масъулиятсиз ўқитувчилар» нишонга айланиб кетади. Тўй ҳақида гапирса, тўйларимизнинг миллий фожиага айланиб кетгани эсимизга тушиб қолади.\nЎтган ҳафта ДХХнинг маърузасидан кейин эса ичимиздаги қўрқув янада қуюқлашиб, қаршимиздаги «сандиқча тош» янада сирлироқ кўрина бошлади.\nХуллас, ҳаммаси ўзгача қиёфада бошқатдан бошланмаса бўлди.


Ғузор тумани ҳокимлиги инвестициялар ва ташқи савдо масалалари бўйича бош мутахассиси\nТашкилот тўғрисида маълумот Электрон почта: guzor.hokimiyat@mail.ru Телефон: 75-552-12-07, 75-552-18-04 Почта манзили: 100300, Мустакиллик кўчаси, 14-уй Интернетдаги манзил: http://guzor.uz/uz Мурожаат учун\n☎ (75) 552-12-07, 📱(97) 314-55-76\nБоғланиш учун маълумотлар Қашқадарё вилояти, Ғузор тумани\nВакант лавозим: Ғузор тумани ҳокимлиги инвестициялар ва ташқи савдо масалалари бўйича бош мутахассиси (Очиқ) Иш ҳақи: Иш ҳақи штат жадвали бўйича\nТашкилот: Ғузор туман ҳокимияти Қўшимча ҳақ: Кўзда тутилган\nТашкилий тузилма: Бошқарув аппарати Ставка: Тўлиқ\nТуман: Қашқадарё вилояти, Ғузор тумани Ҳужжатларни қабул қилиш: 04.05.2021 дан 13.05.2021 гача\n1) Олий маълумотга эга бўлган; 2) Ўзбекистон Республикасининг фуқаролиги мавжудлиги; 3) давлат тилини мукаммал билиши; 4) чет тилларини билиши (устунлик берилади); 5) стратегик ва таҳлилий фикр юрита олиши, қарорларни тез қабул қила олиши ҳамда уларни бажара олиши; 6) иш вақтидан самарали фойдалана олиши ва тадбирларни режалаштириш кўникмаларига эга бўлган; 7) юклатилган вазифаларни мустақил, кўмаксиз бажара оладиган; 8) одоб-аҳлоқ нормалари этикасига риоя этадиган; 9) ижтимоий-сиёсий билимларга эга бўлган; 10) давлат органлари ва ташкилотларида камида 2 йил меҳнат стажига эга бўлган;\nТуман ҳокимининг Ўзбекистон Республикаси Конституциясида, Ўзбекистон Республикасининг “Маҳаллий давлат ҳокимияти тўғрисида”ги Қонунида ва Ўзбекистон Республикасининг бошқа қонунларида, Ўзбекистон Республикаси Президентининг фармонлари, қарорлари ва фармойишларида, Ўзбекистон Республикаси Вазирлар Маҳкамасининг қарорлари ва фармойишларида белгиланган ваколатлари амалга оширилишини давлат органлари ва бошқа ташкилотлар билан биргаликда таъминлаш; инвесторлар билан доимий қайта алоқани йўлга қўйиш, инвестицияларни жалб қилишда ҳудудлар ва маҳаллий компанияларга кўмаклашиш, инвестиция таклифларини ишлаб чиқишни ташкиллаштириш; ташқи савдо соҳасида ягона давлат сиёсатини амалга ошириш, Экспортни қўллаб-қувватлаш миллий тизимининг самарали ишлашига кўмаклашиш ва таъминлаш, ташқи савдо фаолиятини тартибга солиш соҳасида давлат органлари ва ташкилотларининг фаолиятини мувофиқлаштириш; функционал вазифаларига мувофиқ таклифлар ва ҳужжатлар лойиҳаларининг сифатли ишлаб чиқилиши, ишончлилиги ва ўз вақтида тайёрланиши ҳамда функционал вазифаларга мувофиқ топшириқлар ва қабул қилинган ҳужжатларнинг бажарилиши юзасидан назоратни таъминлаш.\nИш кунлари: душанба, сешанба, чоршанба, пайшанба, жума, шанба. Дам олиш куни: якшанба. Иш вақти: 09: 00 дан 18: 00 гача


617-II-сон 30.04.2004. Сиёсий партияларни молиялаштириш тўғрисида\n2-модда. Сиёсий партияларни молиялаштириш тўғрисидаги қонун ҳужжатлари\n3-модда. Сиёсий партияларни молиялаштириш манбалари\n4-модда. Сиёсий партияларни молиялаштиришнинг асосий принциплари\n5-модда. Сиёсий партияларни молиялаштириш тўғрисидаги маълумотларнинг барча учун очиқлиги\n6-модда. Сиёсий партияларнинг молиявий ва бошқа маблағлардан белгиланган мақсадда фойдаланиши\nII. Сиёсий партияларни давлат томонидан молиялаштириш\n7-модда. Сиёсий партияларнинг уставда назарда тутилган фаолиятини давлат томонидан молиялаштириш\n8-модда. Сиёсий партияларнинг Қонунчилик палатасига ва давлат ҳокимиятининг бошқа вакиллик органларига сайловда иштирок этишини давлат томонидан молиялаштириш\n9-модда. Қонунчилик палатасидаги сиёсий партия фракцияларининг фаолиятини давлат томонидан молиялаштириш\n10-модда. Давлат томонидан молиялаштириш манбаи ва уни ажратиш тартиби\n11-модда. Сиёсий партияни давлат томонидан молиялаштиришни тўхтатиб туриш ёки тугатиш\nIII. Сиёсий партияларга бериладиган хайрия ёрдами\n12-модда. Сиёсий партияларнинг Ўзбекистон Республикаси юридик шахслари ва фуқароларидан хайрия ёрдами олиш ҳуқуқи\n13-модда. Ўзбекистон Республикаси юридик шахслари томонидан бериладиган хайрия ёрдами\n14-модда. Ўзбекистон Республикаси фуқаролари томонидан бериладиган хайрия ёрдами\n15-модда. Сиёсий партияларга хайрия ёрдами беришдаги чеклашлар\nIV. Молиявий ва бошқа маблағларнинг келиб тушиши ҳамда сиёсий партияларнинг улардан белгиланган мақсадда фойдаланиши устидан назорат\n16-модда. Сиёсий партияларнинг молиявий ҳисобдорлиги\n17-модда. Сиёсий партияларнинг молиялаштириш манбалари тўғрисидаги ҳисоботлари\n18-модда. Молиявий ва бошқа маблағларнинг келиб тушиши ҳамда сиёсий партиялар томонидан сарфланиши устидан назорат\n19-модда. Сиёсий партияларни молиялаштириш масалалари юзасидан давлат органларининг қарорлари ва улар мансабдор шахсларининг ҳаракатлари (ҳаракатсизлиги) устидан шикоят қилиш\n21-модда. Сиёсий партияларни молиялаштириш тўғрисидаги қонун ҳужжатларини бузганлик учун жавобгарлик\n3.01.00.00.00 Конституциявий тузум / 01.17.00.00 Нодавлат нотижорат ташкилотлари (шунингдек, 03.03.10.03га қаранг) / 01.17.04.00 Сиёсий партиялар ва оммавий ҳаракатлар]\nСиёсий партияларни молиялаштириш тўғрисидаги қонун ҳужжатлари ушбу Қонун, «Сиёсий партиялар тўғрисида»ги Ўзбекистон Республикаси Қонуни ва бошқа қонун ҳужжатларидан иборатдир.\nҚаранг: Вазирлар Маҳкамасининг 2005 йил 16 мартдаги 86-сон қарори билан тасдиқланган «Сиёсий партияларнинг уставда назарда тутилган фаолиятини давлат томонидан молиялаштириш тартиби тўғрисида Низом».\nҚаранг: Ўзбекистон Республикасининг 1996 йил 26 декабрдаги 337-I-сон «Сиёсий партиялар тўғрисида»ги Қонуни 15-моддасининг бешинчи қисми.\n(6-модданинг учинчи қисми Ўзбекистон Республикасининг 2015 йил 29 декабрдаги ЎРҚ-396-сонли Қонуни таҳририда — ЎР ҚҲТ, 2015 й., 52-сон, 645-модда)\n(6-модда Ўзбекистон Республикасининг 2015 йил 29 декабрдаги ЎРҚ-396-сонли Қонунига асосан тўртинчи қисм билан тўлдирилган — ЎР ҚҲТ, 2015 й., 52-сон, 645-модда)\nСиёсий партия, агар у Ўзбекистон Республикаси Олий Мажлисининг Қонунчилик палатасига (бундан буён матнда Қонунчилик палатаси деб юритилади) сайлов якунлари бўйича «Ўзбекистон Республикаси Олий Мажлисининг Қонунчилик палатаси тўғрисида»ги Ўзбекистон Республикасининг Конституциявий қонунига мувофиқ Қонунчилик палатасида сиёсий партия фракциясини тузиш учун зарур миқдорда депутатлик ўринларини олган бўлса, ўзининг уставда назарда тутилган фаолиятини молиялаштириш учун давлат маблағларини олиш ҳуқуқига эга бўлади.\nСиёсий партияларнинг уставда назарда тутилган фаолиятини молиялаштириш учун ажратиладиган давлат маблағларининг йиллик ҳажми шу маблағларни ажратиш мўлжалланаётган йилдан олдинги йилнинг 1 январидаги ҳолатга кўра белгиланган энг кам иш ҳақининг икки фоизини Қонунчилик палатасига ўтказилган охирги сайловда сайловчилар рўйхатига киритилган фуқаролар сонига кўпайтмаси миқдорида шакллантирилади.\nҚаранг: Ўзбекистон Республикасининг 2003 йил 29 августдаги 518-II-сон «Ўзбекистон Республикаси Олий Мажлисига сайлов тўғрисида»ги Қонунининг 64-моддаси.\nҚаранг: Ўзбекистон Республикасининг 1996 йил 26 декабрдаги 337-I-сон «Сиёсий партиялар тўғрисида»ги Қонунининг 10, 11-моддалари.\n«Сиёсий партиялар тўғрисида»ги Ўзбекистон Республикаси Қонунининг 7-моддасига кўра, сиёсий партияни қайта ташкил этиш тартиби унинг уставида белгилаб қўйилиши лозим.\nСиёсий партия Ўзбекистон Республикасининг бир юридик шахсидан бир йил мобайнида олган хайрия ёрдами суммаси хайрия ёрдами берилган йилнинг 1 январидаги ҳолатга кўра белгиланган энг кам иш ҳақининг беш минг бараваридан ошмаслиги лозим.\nСиёсий партия Ўзбекистон Республикасининг бир фуқаросидан бир йил мобайнида олган хайрия ёрдами суммаси хайрия ёрдами берилган йилнинг 1 январидаги ҳолатга кўра белгиланган энг кам иш ҳақининг беш юз бараваридан ошмаслиги лозим. Ушбу чеклаш сиёсий партия аъзолари партия уставига асосан тўлайдиган аъзолик бадалларига татбиқ этилмайди.\nҚўшимча маълумот учун қаранг: Ўзбекистон Республикаси Маъмурий жавобгарлик тўғрисидаги кодексининг 518-моддаси.\n(Ўзбекистон Республикаси қонун ҳужжатлари тўплами, 2004 й., 21-сон, 248-модда; 2015 й., 52-сон, 645-модда)


Инфографика: Самарқанд вилоятининг беш йиллик ижтимоий-иқтисодий ривожланиши — Review.uz\nИқтисодий тадқиқотлар ва ислоҳотлар марказининг инфографикасида Самарқанд вилоятининг сўнгги беш йилликдаги ривожланиш натижалари келтирилган.\nСамарқанд вилояти юқори иқтисодий салоҳиятга, бой тарих ва маданиятга эга.\nКейинги йилларда вилоятда янги корхоналар, кичик бизнес субъектлари, кўп тармоқли фермер хўжаликлари ташкил этилди. Туризм, тўқимачилик саноати, қишлоқ хўжалиги ва бошқа соҳаларда истиқболли лойиҳалар амалга оширилди. Уй-жойлар, шифохоналар, мактаблар ва болалар боғчалари қурилди. Бошланган лойиҳаларни амалга ошириш давом этмоқда.\n2017-2020 йилларда вилоятнинг ялпи ҳудудий маҳсулоти (ЯҲМ) 11% га ошиб, 43,8 трлн. сўмни ташкил этди.\nСаноат маҳсулотларини ишлаб чиқариш 7,4 трлн. сўмдан 18,4 трлн. сўмга (ўсиш 28%) ошди.\nҚишлоқ хўжалиги маҳсулотларини ишлаб чиқариш 0,7% га, 2016 йилдаги 17,6 трлн сўмдан 2020 йилда 33,8 трлн сўмга ошди.\nВилоятда фаолият кўрсатаётган корхоналар сони 35 % га, 2016 йилдаги 34,6 мингдан 2020 йилда 46,7 мингга ўсди.\nИнфратузилмани ривожлантириш соҳасида 2016-2020 йилларда 243 км газ қувурлари ва 1 583 км сув таъминоти тармоқлари ётқизилди, шунингдек, қарийб 100 км автомобил йўллари фойдаланишга топширилди.\nЎтган беш йил мобайнида Самарқанд вилоятида 203 мингта иш ўрни яратилди.\nШу давр мобайнида вилоятда 4 854 минг квадрат метр уй-жой фойдаланишга топширилди, мактабгача таълим муассасаларида 13 мингта, мактабларда 59,4 мингта, шифохоналарда 2,5 мингта ўринга мўлжалланган коекалар ташкил этилди.\nЖорий йил охирига қадар Самарқанд вилоятида 12,1 триллион сўмлик 1184 лойиҳа амалга оширилиши режалаштирилган бўлиб, бу 17,3 мингта янги иш ўрни яратиш имконини беради.\nТўқимачилик, озиқ-овқат ва электротехника саноати, қишлоқ хўжалиги маҳсулотларини қайта ишлаш, машинасозлик, металлургия, шунингдек, қурилиш материаллари ишлаб чиқариш Самарқанд вилоятининг асосий "ўсиш нуқталари" сифатида белгиланган. Мазкур тармоқлар салоҳиятидан самарали фойдаланиш қисқа вақт ичида вилоят иқтисодий кўрсаткичларининг сезиларли даражада ошишига эришиш имконини беради.\nБугунги кунда Самарқанд аҳолиси 600 минг кишидан ошади. Мавжуд уй-жой фонди ва инфратузилмаси аста-секин ўз салоҳиятини йўқотмоқда. Самарқандни бир миллион кишилик шаҳарга айлантириш учун унинг майдони 18 минг гектарга кенгайтирилади ва унда беш туман босқичма-босқич ташкил этилади. Шунингдек, вилоятнинг навбатдаги" ўсиш нуқтаси " га айланади ва минглаб иш ўринлари яратилишига сабаб бўлади.\nШу билан бирга Самарқандни MICE-туризм марказига (Meetings, Incentives, Conferences, Exhibitions) ва халқаро конференциялар ўтказиш марказига айлантириш режалаштирилган. Бунинг учун 18 минг квадрат метр майдонга Халқаро Конгресс маркази ва кўргазма мажмуалари қурилади. Мазкур марказ ишга тушгач 2000 та иш ўрни яратилади.


Берлин ва Анқара можароси: Германия молия вазири Эрдўғанни айблади\nТуркия президенти Ражаб Тоййиб Эрдўған Германия ва Туркия ўртасидаги кўп йиллик ҳамкорликни ўртага тикмоқда, унинг хатти-ҳаракатига тўғри жавоб қайтариш керак. Бу ҳақда ГФР молия вазири Вольфганг Шойбле Bild газетасига берган интервьюсида айтиб ўтди.\n"Ҳозир Эрдўғаннинг ҳаракатларига тўғри жавоб топиш керак. У Туркия ва Германия ўртасидаги кўп йиллик шерикликни ўртага тикмоқда", - дея ҳисоблайди Шойбле. Унинг сўзларига кўра, бу “вазиятнинг драматик тарздаги ривожи”, сабаби немис ва туркларни “кўп нарса боғлаб туради”.\n"Бироқ биз ўзимизни шантаж қилишларига йўл қўя олмаймиз", - дея таъкидлаб ўтди Шойбле.\nПайшанба куни ГФР ТИВ раҳбари Зигмар Габриэль Берлин Анқарага нисбатан сиёсатини қайта кўриб чиқиши ҳақида маълум қилди. Икки томонлама муносабатларнинг янада кескинлашиши, Туркияда олти нафар ҳуқуқ ҳимоячиси, жумладан, немис Петер Штойдтнернинг қўлга олинишидан сўнг юз берди.\nУлар террорчилик гуруҳлари фаолиятига кўмак кўрсатишда айбланмоқда.\nТуркия Германия Ражаб Тоййиб Эрдўған


Гулнора Каримова қилмишлари Норвегияда ҳам акс садо бермоқда\n18 июн 2021, Тошкент вақти: 01:48\nЖурналистлар аниқлаган маълумотларга кўра, Гулнора Каримова хориж телеком ширкатларидан юзлаб миллион доллар музд олган.\nНорвегиянинг Telenor ширкати Ўзбекистонда бизнес қилиш имконияти эвазига Гулнора Каримовага катта миқдорда пора бергани тўғрисида ўтган ой пайдо бўлган хабар ортидан 8 декабрь куни Telenor раҳбари Ўзбекистондаги Beeline мобил операторининг эгаси ҳисобланган VimpelCom компаниясининг назорат кенгашидан истеъфо берди. Журналистик суриштирув натижасида фош бўлган олди-бердида ҳам Гулнора Каримова назорат қилгани айтиладиган кўпчиликка таниш Takilant фирмаси орқали миллионлаб доллар миқдорида ноқонуний тўловлар амалга оширлгани иддао қилинмоқда. Бош қароргоҳи Амстердамда жойлашган VimpelCom компанияси Ҳолландия прокуратуарси томонидан тергов қилинмоқда.\nНорвегиянинг Telenor компанияси бош ижрочи директори Йон Фредрик Ваксаас VimpelCom назорат кенгашидан чиқиш қарорини мазкур ширкатнинг Ўзбекистондаги фаолияти Ҳолландия прокуратураси томонидан тергов қилинаётгани билан изоҳлади.\n“VimpelCom кенгашидан истеъфо беришимдан мақсад, бутун вақтимни фақатгина Telenor позициясини ҳимоя қилишга қаратишдир”, дея билдирди жаноб Ваксаас.\nЖорий йил март ойида Ҳолландия ва АҚШ расмийлари VimpelCom устидан Ўзбекистонда коррупцияга аралашганлик гумонлари билан текширув бошлаган эди.\nTelenor 33 фоиз улушига эгалик қиладиган VimpelCom компанияси Ўзбекистондаги шўъбаси – Beeline мобил оператори фаолиятини кафолатлаш учун Гулнора Каримовага миллионлаб АҚШ доллари миқдорида пора бергани иддао қилинмоқда.\nБосния-Герцеговинадаги уюшган Жиноятчилик ва коррупцияни ёритиш лойиҳаси Озодлик мухбирларига кўрсатган ҳужжатларда VimpelCom ҳам кўпчиликка таниш Takilant Ltd. фирмаси банк ҳисоб рақамларига катта миқдорда пул ўтказгани акс этган. Гибралтарда рўйхатдан ўтган бу фирма Швеция ва Европанинг бошқа тергов идоралари иддаоларига кўра, Гулнора Каримова томонидан назорат қилинади. Швеция прокуратураси Takilant Ltd. фирмаси орқали Швециянинг TeliaSonera ширкати Гулнора Каримовага пора берганини гумон қилинмоқда. Бу айбловлар ҳозирча судда тасдиқлангани йўқ.\nЎтган ойида VimpelCom ҳамкори бўлган Telenor ширкати Гулнора Каримовага 25 миллион АҚШ доллари миқдорида пора берганлигини фош қилувчи мақола Норвегия матбуотида пайдо бўлгач, Belline операторининг норвегиялик ҳақдори Takilant фирмасидан Ўзбекистонда 3G алоқаси лицензиясини сотиб олганини иддао қилди.\nДавлат лицензияларини пуллаган 23 яшар аёл\nБосния-Герцеговинадаги уюшган Жиноятчилик ва коррупцияни ёритиш лойиҳаси раҳбари Миранда Патручич ўтган ойда Норвегия матбуотида эълон қилинган Telenor билан Takilant ўртасидаги олди-бердига доир ҳужжатларни қўлга киритган журналист. Босниялик ҳамкасбимизнинг Озодликка айтишича, ноқонуний транзакцияларни яшириш учун бу икки ширкат пул ювишнинг оддий схемаларидан фойдаланишган.\n- Бир неча ой аввал Takilant Ltd. фирмасининг Латвиядаги Parex банкидаги ҳисоб-рақамига доир маълумотларни қўлга киритди. Бу ҳисоб рақами билан боғлиқ транзакциялар орасида Британия Виргиния Оролларида рўйхатга олинган Watertrail Industries компанияси томонидан амалга оширилган. Бу компания эса Telenor ҳақдор бўлган VimpelCom ширкатининг шўъбасидир. Бу икки транзакцияларга кўра, Watertrail Industries 2007 йилнинг 8 ноябрь куни Ўзбекистонда 3G алоқаси лицензиясини сотиб олиш учун Takilant ҳисобига 10 миллион АҚШ доллари ўтказган. Бу олди-берди 2007 йилнинг октябрида имзоланган келишувга кўра амалга оширилган. Орадан тўрт кун ўтиб, 2007 йилнинг 12 ноябрь куни яна 15 миллион АҚШ доллари айни мақсад учун ўтказиб берилган. Яъни Watertrail Industries Ўзбекистонда 3G лицензияси учун Takilant фирмаси ҳисобига жами 25 миллион АҚШ доллари ўтказиб бергани маълум,- дейди босниялик журналист Патручич.\nГулноранинг ёрдамчиси Гаянэ Авакян Ўзбекистондаги 3G лецензиясини VimpelCom ва TeliaSonera ширкатларига сотган пайтда 23 ёшда бўлган.\nГулнора Каримованинг хос ёрдамчиси, ҳозирда Ўзбекистонда қамоққа ҳукм қилинган Гаянэ Авакян расман раҳбари ҳисобланган Takilant ҳудди ўша пайтда, яъни 2007 йилнинг кузида Ўзбекистонда 3G алоқасидан фойдаланиш лицензиясини бошқа хорижий ширкат – Швециянинг TeliaSonera компаниясига ҳам сотган.\nЎзбекистондаги қонунларга кўра, телекоммуникация соҳасидаги барча фаолият, жумладан 3G лицензиялари фақатгина давлат томонидан сотилиши мумкин. Ўша пайтда атиги 23 ёшда бўлган Гаянэ Авакян номига Гибралтарда расмийлаштирилган кичик бир фирма бутун бошли давлат ихтиёридаги лицензияларни пуллаётгани журналистлар эътиборини тортган эди.\n50 миллионни 200 миллионга айлантириш ҳунари\nTakilant билан TeliaSonera ўртасидаги “ҳамкорлик”да ҳам ғаройиб схемалар ишлатилган: 2007 йилда TeliaSonera 3G лицензиясини сотиб олиш учун Takilant фирмасига 80 миллион АҚШ доллари тўлайди. Орадан кўп ўтмай Takilant, ўртада тузилиб, Ҳолландияда рўйхатдан ўтказилган TeliaSonera Uzbekistan Holding қўшма корхонасида 26 фоизлик улуш учун 50 миллион долларни TeliaSonera ширкатига қайтаради. Бу 2007 йилнинг 24 декабрь куни имзоланган келишувга кўра, амалга ошади. Орадан бир-икки йил ўтиб эса, Takilant ўзидаги 26 фоиз улушнинг 20 фоизини яна TeliaSoneraнинг ўзига 200 миллион долларга пуллайди.\nБу олди-берди фош этилиши ортидан TeliaSonera президенти Ларс Нюберг 2013 йил бошида истеъфога кетган эди.\nБосниялик суриштирувчи журналист Миранда Патручич ўз ихтиёридаги маълумотларга асосланиб, Takliant Гулнора Каримова учун яхшигана соғин сигир бўлган, дея хулоса қилади.\n- Глунора Каримова Takilant орқали фақатгина телеком соҳасидан ўзлаштирган пуллар миқдори юзлаб миллион долларга тенг эканини аниқ айтиш мумкин,- дейди Патручич.\nҲозирда Takilant фирмаси билан боғлиқ коррупцион ҳаракатлар ва пул ювиш амалиётлари юзасидан Швейцария, Швеция, Ҳолландия, Франция ва бошқа давлатларда очилган жиноят ишларида Гулнора Каримова ва унга яқин шахслар гумонланувчи сифатида ўтмоқда.\nШу йилнинг сентябрида Ўзбекистон Бош прокуратураси ҳам Гулнора Каримова дохил “уюшган жиноий гуруҳ” устидан тергов бошлаганини эълон қилди. Баъзи иддаоларга кўра, президент қизи шу йил бошидан бери уй қамоғида қолмоқда.\nTelenor ўз раҳбарининг VimpelCom кенгашидан чиқиши юзасидан берган баёнотида ширкатга қўйилаётган “коррупция айбловлари ва иддаолари жиддийдир ва Telenor миноритар ҳақдор сифатида ўз манафаатларини ҳимоя қилиш учун тегишли чораларни кўришда давом этади”, дейилган. Норвегия ширкати шу билан бирга ҳозирда бораётган терговлар билан ҳамкорлик қилишга тайёрлигини ҳам билдирди.\nЙон Фредрик Ваксаас назорат кенгашидан чиқиши эълон қилиниши ортидан АҚШ фонд биржасида сотиладиган VimpelCom акциялари 7 фоиздан ортиқроққа тушиб кетди.\nTelenor ҳам Каримовлар оиласига пора бергани иддао қилинмоқда\n"Гулнора Каримова яқинларини қамаган Тошкент бир ўқ билан икки қуëнни урди"\nГулнора Каримова ҳамкорлари - Мадумаров ва Авакян қамоққа ҳукм қилинди\nTeliaSonera собиқ президенти Гулнора Каримовага пора берганликда айбланмоқда\nЖеневада "ўзбеклар иши" доирасида рейдлар ўтказилди\nЎзбек иши TeliaSonera президенти истеъфосига олиб келди


Хоразм вилоятида ҳарбий тузилмалар шахсий таркибининг жисмоний тайёргарлигини янада ошириш мақсадида вилоят ҳокимининг ташаббуси билан 1 октябрь – ва мураббийлар куни олдидан минифутбол бўйича мусобақа бўлиб ўтди.\nУрганч шаҳридаги «Ёшлик» спорт мажмуасида вилоят ҳудудидаги ҳарбий қисмлар ва ҳуқуқни муҳофаза қилувчи органлар вакилларидан иборат 10 та жамоа майдонга тушди. Муросасиз кечган баҳсларда вилоят ИИБ терма жамоаси мусобақанинг мутлақ ғолибига айланди. Иккинчи ва учинчи ўринларни вилоят ДХХ вилоят ҳамда Ўзбекистон Республикаси Миллий гвардиясига қарашли ҳарбий қисм терма жамоалари эгаллади.\nМусобақа ғолиби ва совриндорлари ҳомий ташкилотларнинг фахрий ёрлиқлари ҳамда эсдалик совғалари билан тақдирланди.\nСуратда: мусобақа ғолиби – вилоят ИИБ терма жамоаси.


Диққат, вакансия: Инновацион мактаб маҳоратли ўқитувчиларни ишга таклиф қилади\n09:50 / 29.11.2017\nСиз ўз касбига содиқ, меҳнатсевар ва фаол ўқитувчимисиз? Ёшларга янгича методларга асосланиб ноодатий таълим бериш завқ бағишлайдими? Берган билимларингиз ортидан иқтидорли ўқувчилар, турли танловлар ғолиблари етишиб чиқишини истайсизми?\nУ ҳолда сиз учун ажойиб таклиф! Ўзбекистон Республикаси Халқ таълими Вазирлиги тасарруфидаги аниқ фанларга ихтисослаштирилган Давлат умумтаълим мактаби мураббий ва ўқитувчиларни қуйидаги йўналишлар бўйича ишга таклиф этади:\n• Математика фани бўйича дарс ўтишнинг ноодатий методларини ўргатиш учун фан ўқитувчиси\n• Ментал арифметика тўгарагини олиб бориш учун мураббий\n• Инглиз тили фанини ўқитишнинг интерфаол методларини ўргатиш учун фан ўқитувчиси\n• Рус тили фанини ўқитишнинг интерфаол методларини ўргатиш учун фан ўқитувчиси\n• Шахмат тўгараги раҳбари\n• Физика фани ўқитувчиси\n• Тарих фани ўқитувчиси\n• Жисмоний тарбия фани ўқитувчиси\n• Малакали психолог\nЎқувчиларни фанларга қизиқтира оладиган, замонавий дунёқарашга эга, янги инновацион ғояларга асосланиб, таълим бера олувчи номзодларнинг барчасини холис танловга таклиф этамиз!\nЗамонавий, ноодатий, инновацион мактабда ўз профессионал маҳоратингизни намойиш этинг ва севимли касбингизни устасига айланинг.\nМурожаат учун телефонлар: +99871 2405118\nўқитувчи вакансия ишга таклиф


Бугун Чеченистон пойтахти Грозний шаҳрида иккита портлаш рўй берди. Қурбонлар сони битта, 13 нафардан ортиғи жароҳатланди.\n21 январ 2021, Тошкент вақти: 03:42\nБиринчи портлаш Грозний шаҳрига кираверишда мина ўрнатилган машина портлаши туфайли содир бўлди. Бир одам қурбон бўлди, 3 киши жароҳатланди. Жароҳатланганлар шаҳар марказий касалхоналаридан бирига келтириб турилган вақтда касалхона ҳовлисида яна бир автомобил портлади. 10 нафардан ортиқ одам жароҳатланди. Жароҳатланганларнинг аксарияти оғир аҳволда эканлиги айтилмоқда.


АҚШ ва Афғонистон ҳукуматлари Қандаҳор вилоятида содир бўлган низоли ҳодисани кескин танқид қилди.\n01 март 2021, Тошкент вақти: 12:20\nБу ерда АҚШ ҳарбийлари икки толибон жангчиси жасадини ёқиб юборгани ҳақида хабар қилинган эди. Хусусан, Австралия телевидениеси берган репортажда айтилишича, жасадлар гигиеник нуқтаи назардан ёқилган. Аммо кейинроқ АҚШ ҳарбийлари буни толибонлар устидан ҳақоратга буриб юборган.\nАмерика ҳарбийлари буни кескин рад этиб, ҳодиса ўрганилаётганини айтмоқда.


Термиз университети домла ва талабалари норози\nТермиз Давлат университетининг бир гуруҳ ўқитувчилари олийгоҳда таниш-билишчилик урчиганидан шикоят қилса, айрим талабалар пахта мавсумида пахта пули деканлар томонидан ўзлаштирилганини даъво қилаяптилар.\nБу ҳақда Озодликка йўлланган мактубда Термиз Давлат университетининг бир гуруҳ талаба ва ўқитувчилари исми-шарифи келтирилган. Озодлик мухбири улардан айримлари билан боғланиб вазиятни ўрганди.\n“Декан талабаларнинг пахта пулини ўзлаштирди”\nФарҳод Ўзбеков Термиз Давлат университети тарих факултетининг битирувчиси. У ўтган йилги пахта мавсумида талабаларнинг ҳисобчиси бўлиб ишлаган.\nФарҳоднинг айтишича, пахта мавсумида талабалар терган пахтанинг пуллари университет деканлари томонидан ўзлаштирилганига шахсан гувоҳ бўлган.\n- Бир марта беш кунлик пахта пули тарқатилган. Ундан кейин умуман беш кунлик тарқатилмаган. Мен ҳисобчи бўлиб ўша нарсани 100 фоиз айта оламан. Чунки менда ҳисобчи бўлган вақтимда фермерлардан неча пул олганмиз, талабаларга неча пул тарқатилган, неча пул ҳисоб-китоб бўлган – ҳамма нарса документално менда турибди. Бир марта тарқатилган. Қолган пул умуман пахта охиригача тарқатилмаган. Кейин талабаларга 150-160 минг сўмдан қарз ëзилган. Пахтанинг охиригача йиғим-теримда бўлган талабаларга ҳам. Бу нарса бўйича текширув комиссияси олиб борилди. Шаҳар прокуратураси ўтказганлигини биламан. Чунки прокуратурага талабалар билан борганмиз. Лекин прокуратура ходимларининг ишидан биз қониқмаганмиз. Прокуратура ўша ишни олиб бораяптими ноҳақлик бўлгани ҳаммага аëн. Ўшандан кейин ҳам декан ишдан олинмади,- дейди Фарҳод Ўзбеков.\nТермиз университети ректори ўринбосари (у кишининг исмини ошкор қилмасликни маъқул кўрдик) талабаларнинг пахта пули деканлар томонидан ўзлаштиргани ҳолати бўйича шаҳар прокуратураси томонидан тергов-суриштирув ишлари олиб борилганини тасдиқлади. Бироқ проректор тергов натижаларини ошкор қилишни истамади.\n“Ўқитувчиларнинг пахтага чиқишига қаршимиз”\n69 ёшли Яхшибой Олимов Термиз университети фалсафа кафедрасида 46 йилдан буён ўқитувчилик қилади.\nЯхшибой домла ҳам пахта мавзусини тилга олиб, ёши катта ўқитувчиларнинг пахтага чиқарилишига қаршилигини айтади.\n- Фан номзоди, доцент бўлган 74-75 ëшга кирган домлаларга ҳам пахта терасан дейди. 75 ëшга кирган киши пахта тера олмайдику, кейин пахтага бормадинг деб ведомостдан ойлигини ўчириб ташлашган. Университетдан, ректоратдан, проректор борку, шулар қилишади. Бундан норозимиз,- дейди домла.\n“Илмий унвонни фақат таниш-билишларга беришади”\nОлимов домла университет раҳбарияти орасида таниш-билишчилик авж олгани ва бунинг ортидан ҳақиқий тер тўкиб ишлаётган ўқитувчилар илмий унвонлардан мосуво қолаётгани ҳақида гапиради.\n- Ноҳақликлар бўлаяпти. Масалан, бир кишига 20 мартадан ошиқ мукофот ëзилди. Бошқа кишиларга умуман мукофот ëзилмаган. Масалан, бизда бир неча кишига Халқ таълими аълочиси деб унвон берилди. Улар ҳақиқий меҳнат қилмаган. Ноҳақлик. 30-40 йил ишлаган кишилар бор. Мукофотларни ўшандай кишилар олиши керак. У ерда бўлса, таниш-билишлик қилиб, халқ таълими аълочиси унвони яхши ишламаган, ўзининг меҳнатини кўрсата олмаган кишиларга берилган. Кейин университетнинг ўзида доцентлик ëки профессорлик деган унвон берилаяпти. Шундай кишилар борки, улар аудиторияга кириб бундай дарс ўтмаган, меҳнат қилмаган ëки илмий ишлари яхши бўлмаган кишилар яна ўша ерда доцент ëки катта ўқитувчи деб нима қилинаяпти. Адолат тарозиси бузилаяптида. Қисқаси раҳбарият эгаллаб турган лавозимидан фойдаланиб, адолатли иш тутмаяптида,- дейди Яхшибой Олимов.\n“Пахтага чиқмаса унвон ҳам йўқ”\nСуҳбатлашганимиз Термиз университети ректори ўринбосари илмий унвонлар билан боғлиқ ўқитувчиларнинг шикоятлари анчадан буён давом этаётгани, лекин бу шикоятлар мутлақо асоссиз эканлигини айтади.\n- Прокуратурага ҳам ëзилган. Прокуратурага жуда катта хат қилган булар 82 бетликми. 70-80 киши прокуратурага хат ëзиб, прокуратураларни ҳам анча безовта қилиб, терговлар бўлиб юрди лекин. Ўзи низом бор. Масалан, профессорликка ўтиш, доцентликка ўтишнинг университет илмий кенгаши томонидан тасдиқланган низоми бор. Низом талабларига жавоб берган инсон бўлса, у албатта ўтади. Унга комплексно қаралади. Унинг илмий фаолияти, жамоат ишларида қатнашиши, ўқув тарбиявий фаолияти, ҳаммаси комплексно олиб қаралади. Масалан дарс бериб жонкуярлик қилиб ўтиб юрган бўлиши мумкин. Жамоат ишида пахтада, шанбаликларда, бошқа жойларда умуман кўринмаган бўлиши мумкин. Ундай одамни қандай ўтказасиз, ижтимоий фаол инсон бўлмаса? Ўша шикоят қилаётганлардан сўрангчи “Жамоат ишларида неча марта қатнашдингиз, пахта йиғим-теримида неча кун талабаларга раҳбарлик қилдингиз, вилоят стадион қурилишига неча кун бориб ишладингиз, Бахт уйи қурилишида неча кун бориб ишладингиз, университет ҳудудида неча кун ишладингиз” деб сўраб кўрингда,- дейди ректор ўринбосари.\n“Қаримисан, ўрнингни бўшат”\nУниверситет маъсули раҳбариятга нисбатан шикоятлар кўламининг кўплиги изоҳлаб, буни ишдан бўшашни истамаётган ёши катта ўқитувчиларнинг “талвасаси” ўлароқ баҳолади.\n- Энди гап бундай. 60 ëшдан ошганлар ҳаммаси нафақага кузатилаяпти. Булар 60 ëшдан ошса ҳам, қолиш мақсади, ишлаш мақсади. Ëшларга қачон биз йўл берамиз ахир? Биз 60 дан кейин ҳам креслога маҳкам ëпишиб ëтсак, кафедрага ëпишиб ëтсак, факултетга ëпишиб ëтсак, ëшлар қачон ишлайди? Қачон оиласини боқади, қачон ўша лавозимга келиб ишлайди улар? Бу йил шунинг учун 60 ëшдан ошганлар ëппасига пенсияга чиқарилаяпти. Шундан норозичилик ҳам бор унинг ичида. Аралаш-қуралашда. Шунинг учун бошқа нарсаларни ҳам ичига аралаштириб ҳазм қиладиган қилиб бераяпти улар,- дейди ректор ўринбосари.


Янги туққан аёл ва эр жинсий муносабатларидаги ўзгаришлар - Ayol.uz\nЯнги туққан аёл ва эр жинсий...\nЯнги туққан аёл ва эр жинсий муносабатларидаги ўзгаришлар\nТуғишдан кейин аёлларда эрига талпиниши (жинсий алоқага муносабати)\nКўпчилик эркакларга аёлларда ҳомиладорлик ва эмизиш билан боғлиқ баданидаги ўзгаришлар ёқади. Аёлларда эса туққандан кейин эрига нисбатан талпиниш (жинсий алоқага эҳтиёж) пасайиб кетади. Бунинг сабаби нима экан?\nБу муносабат, аслида куни билан бола билан овора бўлган онанинг чарчаганидан келиб чиқади. Жинсий алоқа ҳақида ўйлаш у ёқда турсин, "тезроқ болам ухласа-ю, мен ҳам тўйиб ухлаб олсам" деган фикр устун бўлиб қолади. Агар эр уй юмушларининг бир қисмини ўзига олиб, болани парвариш этишда хотинидан ёрдамини аямаса, бундан ўзи ҳам ютган бўлади. Аёллар эса бироз бўлсада эрига аҳамият беришга, ўзида, уйда романтик ҳолатни яратишга ҳаракат қилмоғи лозим. Албатта ётоғингизни ҳамма бурчагида кир пелёнкалар ва памперслар ёйилиб ётса, жинсий алоқа учун етарлича шароит бўлмайди. Яна бир нарсани унутмаслик керакки, аёлларда эмизиш даврида жинсий органларидан жинсий алоқани юмшатувчи махсус суюқлик чиқиши сустлашади. Бу эса эркаклардан янада катта сабр ва меҳрни талаб этади. Агар эркакнинг барча ҳаракатлари ҳам аёлда лаззатланиш имкониятини яратувчи суюқлик ажралишига олиб келмаса, у ҳолда сотувда мавжуд бўлган махсус любрикантлардан фойдаланиш мумкин.\nТуғишдан кейин кўкрак ҳолати\nТуққандан кейин кўкрак гормонал ўзгаришлар туфайли анча ўзгаришларга дуч келади. Унинг жисмоний ҳолати ҳам ўзгариб каттароқ бўлиб қолади. Эмизиш даврида бемалол жинсий алоқага киришиш мумкин. Иложи борича, жинсий алоқани эмизишдан кейин ёки сутни соққандан кейин амалга оширмоқ лозим. Шунда кўкракда сут миқдори кам бўлиб, алоқа жараёнида тўкилиши кузатилмайди. Шуни унутманг, сизнинг аёллик гўзаллигингиз айни она бўлганингизда очилади.\nТуғишдан кейин ҳомиладорликдан сақланиш\nЭрингизни севиб, севилаётган пайтингизда унутманг: эмизикли аёл бўлишингизга қарамай, ҳомиладор бўлиб қолиш хавфи доим мавжуд. Агар барвақт ҳомиладор бўлишни истамасангиз, у ҳолда қуйидаги қоидаларга амал қилинг:\nЭмизишни кунига камида 7-8 марта амалга оширинг. Айниқса кечаси, ухлаш пайтидаги эмизишларни йўқ қилманг;\nАгар туққандан кейин ой кўрган бўлсангиз, у ҳолда ҳомиладор бўлиш хавфи ортади;\nБу икки қоида туққандан кейин 6 ой ичида ўз сақлаш қобилиятини намоён қилиши мумкин. Олти ойдан сўнг бу хусусият йўқолиб, эмизишга ва ой кўрмаслигингизга қарамай ҳомиладор бўлиб қолишингиз осон бўлади.\nСтатистик маълумотларга қараганда, эмизикли аёлларда ҳомиладор бўлиш хавфи паст бўлади, лекин амалда барибир ҳомиладор бўлиб қолганлар кам эмас. Шунинг учун, агар барвақт ҳомиладор бўлишни истамасангиз, қўшимча сақланиш усулларидан фойдаланинг.\nЭмизувчи аёллар учун сақланиш усуллари\nАгар олдин сақланишнинг календар усулидан (овулятсия кунларини аниқлаб у кунлардан бошқа пайт жинсий алоқага киришиш) фойдаланган бўлсангиз, бу усул туққандан кейин мутлақо мос келмайди. Чунки туққандан сўнг ой куни қачон келишини, унинг узунлигини ва давомийлигини аниқлаш учун бир неча ой талаб этилади. Биринчи ўринда сақланиш усулига презервативлар киради. Бу энг оддий ва энг хавфсиз сақланиш усули ҳисобланади. Шифокор билан маслаҳатлашган ҳолда сақланиш дориларини ҳам истеъмол қилиш мумкин. Лекин кўп ҳолларда, бу дорилар таъсирида сут камайиб кетиши кузатилади. Сақланиш усулларидан яна бири - бу спирал. Уни туққандан сўнг 8-ҳафтада бачадонга ўрнатилади. Янги бир сақланиш усули бу имплантлар. Имплантни тери остига жойлаб (укол ёрдамида) 3 ойга ҳомиладорликдан сақланиш таъминланади. Свеча, пластир, махсус қопқоқлар ҳам мавжуд бўлиб, улар бир оз қимматлиги билан ноқулайлик туғдиради.\nЭнг асосийси, сиз ўз оилангизга мос усулини танлаб, эр ва хотин орасидаги муносабатингиз туққандан кейин янада гўзаллашишини ва такомиллашиб боришини, бахтли ҳаёт учун таъминланг.


Зиёратгоҳ қабр атрофида юзага келган яна бир диққатга сазовор ёдгорлик бинолари мажмуаси XV—XIX асрларга оид Шайхонтоҳур (Шайх Хованди Тоҳур) мажмуасидир. Мажмуа тасаввуфга оид кўплаб асарлар муаллифи, 756/1355 йилда вафот этган тошкентлик шайх қабри атрофида юзага келди.\nХV-асрнинг иккинчи ярмида Хожа Аҳрор Валий Шайх Хованд Тоҳур қабрлари устига икки бўлимдан иборат мақбара қурдиради. Дарвоқе, Хожа Аҳрор Валийнинг оналари Хожа Довуднинг қизлари эди. Хожа Довуд эса Шайх Хованд Тоҳурнинг ўғиллари эди. Аммо мазкур мақбара замонлар ўтиши билан путурдан кетиб, нураб бизгача етиб келмаган. Ҳозирги мақбара эса эски мақбаранинг тархи ва лойихаси асосида XIX-асрда қайтадан қуриб тикланган. Мақбара ўзининг кўриниши ва ҳажми жиҳатидан кичик ҳамда камтарона безакка эга. У ҳам икки бўлимдан иборат бўлиб усти гумбаз билан қопланган. Мақбаранинг чап томонидаги тош қотиб қолган сарв дарахти бу ер дастлаб усти очиқ қабр бўлганлигидан далолат беради.\nГўрхона ичига Хованд Тоҳурдан бошқа – ул зотнинг илоҳиёт ва тариқат илмидан сабоқ олиб, етук каромат соҳиби бўлиб етишган, Довуд исмли ўғиллари, 1810 йили вафот этган Тoшкент ҳокими Юнусхўжа ва унинг ўғли Тoшкент ҳокими Султонхўжаларнинг ҳам қабрлари жойлашган. Шайх дафн этилган мозор тез орада зиёратгоҳга, мақбара атрофида эса аста-секин янги-янги сағана ва қабрлар пайдо бўлиб, шаҳарнинг энг катта ва муқаддас қабристонига айланди. Шаҳардаги нуфузли кишиларнинг жасадларини мазкур қабристонга қўйиш одат тусига кирган. Бу қабристондан ўрин олган марҳум ва марҳумалар юксак даражада эъзозланган. Жумладан, Тошкентга бостириб келган рус босқинчиларига қарши бўлган, жангда маҳаллий қўшинларга қўмондонлик қилган ва 1865 йилнинг 9-майида қаҳрамонларча ҳалок бўлган Султон Сайиднинг лашкарбошиси Алимқул ўлими олдидан илтимосига кўра Шайхонтоҳурга дафн этилади.\nМақбара 1980 йилда қисман, мустақиллик йилларида Ўзбекистон мусулмонлари идораси ҳузуридаги Муқаддас қадамжоларни сақлаш ва обод этиш хайрия жамғармаси томонидан тўлиқ таъмирдан чиқарилган.


09:42 30.10.2020 (Янгиланган 09:43 30.10.2020)\nЭркак ҳеч қачон бу ҳовличада ҳайвон ушламаганини айтиб онт ичган, итларни эса ҳовлига мушук мўраламаслиги учун олиб келганини қўшимча қилган.\nТОШКЕНТ, 30 окт - Sputnik. Октябр ойи бошида "Тонг" маҳалласи аҳолиси итларни сўяётган эркакга нисбатан чора кўришни сўраб, шикоят қилишди, деб хабар беради "Меҳр ва оқибат" ҳайвонларни ҳимоя қилиш нодавлат жамияти ўзининг Телеграмдаги саҳифасида.\nШикоятчиларнинг сўзларига қараганда, эркак бу ваҳшийликни ўз хонадонига уланиб кетган ўраб олинган ҳудудда амалга оширган. Хусусан, 5 октябр куни бу ҳудудда 2та ит юрганини кўришган бўлса, 6 октябр куни итлар бирданига ғойиб бўлган.\nШунингдек, аризачилар, бир ҳафта олдин эркак бу ҳудудга қўшниларга тегишли иккита итни алдаб чақириб олгани ва ўз ҳовличасида боғлаб қўйгани, аммо буни кўрган болалар шовқин кўтаришгани ва эркак шу туфайли жониворларни қўйиб юборишга мажбур бўлганини баён этишган.\nЖамият вакиллари 7 октябр куни ушбу маҳаллага йўл олишган ва ушбу аризани ёзган ҳайвонларни ҳимояловчи фаоллардан бири билан суҳбатлашишган.\nУчастка нозири ва маҳалла раиси биргаликда ушбу итлар сўйилган, деб тахмин қилинган ҳудудга киришган. Эркакнинг айтишича, тунда кимдир калиткани синдириб, жониворларни ўғирлаб кетган экан.\nҲудуд кўздан кечирилганида, катта қозон тургани аниқланган. Маҳалла раиси бу қозон нима учун кераклигини билмаслигини айтган, эркакнинг ўзи эса маҳаллада маросимлар бўлганида шу қозонда ош дамлашини маълум қилган.\nЭркак ҳеч қачон бу ҳовличада ҳайвон ушламаганини айтиб, онт ичган, итларни эса ҳовлига мушук мўраламаслиги учун олиб келганини қўшимча қилган.\nҲозирча ўлдирилган жониворлар эгаларидан ариза йўқлиги туфайли, ушбу ишни судга оширишнинг имкони йўқ, деб ёзади "меҳр ва оқибат" жамияти.\nУчастка нозири ва маҳалла раиси томонидан агар шу ҳудудда яна бир марта кимдир итни кўрадиган бўлса, эркакка нисбатан жазо тайинланишини айтиб, огоҳлантиришган.\nЖамият жониворларга озор етказиш ҳолатларига гувоҳ бўлган барча фуқароларни жим турмасликка ва бу ҳақда тезкорлик билан хабар беришга чақириб қолган..\nХабарларни +998 93-812-04-13 телефон рақами орқали қолдириш мумкин.\n"Шунингдек, сизларни ит гўштидан таом тайёрланадиган кафелар манзиллари ҳақида хабар беришларингизни кутиб қоламиз. Биз ҳаммамиз бир бўлсак, итларга нисбатан бундай ваҳшийликни тўхтата оламиз", - дейилади жамиятнинг фуқароларга мурожаатида.


"Жалолиддин бугун шундай гол ургинки, арабларнинг бутун умри давомида эсларида қолсин!" - Саудияга қарши ўйин олдидан мухлислар фикри\n15 июнь, 2021, 18:00\nТеглар:ЖЧ-2022 | Ўзбекистон МТЖ | Саудия Арабистони | Жалолиддин Машарипов\nМухлислар терма жамоани қўллаб-қувватламоқда\nБугун Ўзбекистон миллий терма жамоаси ўз тарихидаги жуда муҳим ўйинлардан бирини ўтказади. Ҳамюртларимиз иккинчи саралашнинг ўзидаёқ қийин аҳволда қолишди. Сабаби, вакилларимиз айни пайтда кейинги босқичга чиқиши учун Саудия Арабистонини ютиши керак. Бир қарашда уддаласа бўлади. Лекин Тошкентдаги мағлубият кишини ўйлантириб қўяди.\nАсосийси терма жамоамизга ишониш ва қўллаб-қувватлаш. Мухлисларнинг катта қисми жамоамиздан ғалаба кутмоқда ва бу борада ўз фикрларини билдирмоқда.\nСайтимизда чоп этилган хабарларга кузатувчилар ёзаётган фикрларни тақдим этамиз.\nАшуров Бахтиёр: Жалолиддин бугун шундай гол ургинки, арабларнинг бутун умри давомида эсларида қолсин!!!\nТурсун Ғани: Машариповдан яна давомли голларни кутиб қоламиз. Ғалаба голларини киритишига тилакдошимиз.\nБарс-77: Жалолда ҳамма нарса - тезлик, дриблинг, тез фикрлаш ва жанговор характер бор. Араблар унга нисбатан агрессив ўйин қилади. Аллоҳ уни ва қолган йигитларни травмалардан асрасин.\nBaxil Alihuja: Фақат битта камчилиги бор! Совуққон эмас! Арзимаган нарсага жанжал қилиб, қўпол ўйнайди. Қизил олса, жамоани қийин аҳволда ташаб кетади.\nazam nazarov: Амир Темур юртиданман: Команда 3-босқичга чиққандан сўнг, мураббийлик фаолиятини олиб бораман.\nБарс-77: МТЖда Ўзбекистоннинг энг кучли ўйинчилари йиғилган... Албатта, кейинги турга ўтамиз ИншаАллоҳ\nAbdushukurov: Худо хоҳласа, ютворамиз.\nТурсун Ғани: Вадим Абрамов ғалаба қозониб беринг ва ўша Тошкентда ўтган ўйинни майли бир умр эсламанг. Биз ҳам унутайлик ўша даҳшатни.\nБугун Саудияни мағлубиятсиз серияси барҳам топади, иншаллоҳ. Ўзбекистонни ғалабали серияси давом этажак. Вақт оз қолди дўстлар.\nSaudiyaliklarga Abramov taktika tayyorlab turibdi mana ko‘rasizlar bugub g‘alaba bizniki bo‘ladi meni aytdi deysizlar men bunga 100 emas 200 foiz ishonayabman\nЭлдор ўзингни кўрсатадиган вақт келди. Олға Ўзбекистон...\nАДМИНЛАРГА ҲАМ РАҲМАТ МУҲЛИСЛАР ФИКРИ ҲАМ ЭЪТИБОРСИЗ ҚОЛМАЁТГАНИ УЧУН. БУГУН ҲАММА ЎЗБЕКИСТОНГА ОМАД ТИЛАЙДИ.\nМЕНИ МУХЛИСЛАРДА МТЖ ГА БЎЛГАН ИШОНЧ ОРТГАНИ ВА НЕГАТИВ ФИКИРЛАР ЙЎҚ БЎЛИБ КАМАЙГАНИ ҲУРСАНД ҚИЛМОҚДА. ҒАЛАБАГА ИШОНЧ ОРТМОҚДА.\nЧунки бугун ишонч юқори!\nНегадир шу бугун иншааллох ютамиз деган туйгу бор. Аллох насиб этса галаба билан кайтишади\nYa rabbim bugun o‘zbekistonimiz nomidan sportchilarimiz futbol o‘ynashadi muxlislar orasida futbolga qiziqadigon musulmon senga yaqin bandalaring bor shularni xurmatidan futbolchilarimizni yuzini yorug‘ qil omin\nЖалолиддин Машарипов янги жамоаси билан Европага йўл олди\nЖалолиддин Машарипов тиббий кўрикдан ўтди ва энди у Болгарияга йўл олади (Фото)


Қорақалпоғистондаги 118 та шикоят илдизидаги муаммо ва камчиликлар – Kar24.uz\nҚорақалпоғистондаги 118 та шикоят илдизидаги муаммо ва камчиликлар\n2019-йил 1-март ҳолатига Қорақалпоғистон Республикаси истеъмолчилар ҳуқуқларини ҳимоя қилиш жамиятлар Федерациясига фуқаролардан 118 та шикоят келиб тушди. Энг кўп мурожат савдо соҳаси билан боғлиқ. 23 та ариза газ ва сув таъминоти бўйича қабул қилинган.\n-Ўтган йилги статистика билан таққослаганда, бу йилги савдо соҳасига оид мурожатлар кўпчиликни ташкил этади. Бу ўша соҳадаги камчиликларнинг ҳали ҳам мавжуд эканлигини кўрсатади. Ҳар бир шикоят бўйича, Федерация ўрганиш ишларини тизимли равишда олиб боради, -дейди федерация раиси Ахмет Урумбаев.\nҲар бир мурожат илдизида бирор-бир жой ёки кимсанинг хато-камчиликлари мавжуд. Уни ҳал қилиш корхона- ташкилот ва фуқароларнинг ҳам бурчи.\nPrevious Грипп юқтириш ва унинг оғир асоратларини бошидан ўтказиш хавфи юқори шахслар контингенти тасдиқланди\nNext Қорақалпоқчани биласизми? Талаба янги дастурни юклади


Ирина Шейк Криштиану Роналду билан ажрашиши сабабларини ошкор этди » Ўзбекистон янгиликлари – Zamin.uz\n10-03-2015 | 10:37\nZAMIN.UZ / Спорт / 10 Март 2015 года620\nРоссиялик модель Ирина Шейк “Реал Мадрид” ҳужумчиси Криштиану Роналду билан ажрашишига нима сабаб бўлгани ҳақида айтиб ўтди.“Идеалимдаги эркак вафодор, тўғрисўз ва ўзини жентельменларга хос тутиши керак. Аёл киши ўзини бахтсиз ҳис қилишига мажбур қилган эркакларга ишонмайман. Улар кўпроқ ёш болани эслатади.Ўз идеалимдаги эркакни учратдим деб ўйлагандим. Бироқ ундай бўлиб чиқмади. Мен ўзимни бахтли ва хавфсиз сезмадим”, – дейди модель Hola журналига берган интервьюсида.Манба: www.kun.uz\nЎқишни тавсия қиламиз Ирина Шейк Льюис Хэмилтон билан учраша бошлади


Kutubxona - Hakim Nazir. Maslahat (hajviya) / Kiril\nSiz shu sahifadasiz: Hakim Nazir. Maslahat (hajviya) / Kiril\nМуаллиф Ҳаким Назир\nАсар номи Маслаҳат (ҳажвия)\n- Ҳаким Назир\nТаниқли адибга вилоятдан хат келди. Унда бир одам ижодга қаттиқ берилгани, кўпдан қоғоз қоралаб келаётган бўлса-да, ёзганлари матбуот юзини кўрмаётганидан нолибди. «Сиз асарни қандай ёзасиз, шуни хат орқали билдирсангиз. Ё бўлмаса, бевосита маслаҳат олиш учун ҳузурингизга борсаммикин», дебди. Ёзган нарсаларидан бир дафтарини хатга илова қилибди. Адиб, дафтарни варақлаб ўтирди-да, ўйланиб қолди. Қайси бири маъқул: хат ёзганими ёки ўзини чақириб маслаҳат берганими? Яхшиси, ҳаваскор узоқ йўл босиб овора бўлмай қўя қолсин, деб жавоб ёзишга жазм қилди.\n«... Ҳозир, укажон, ошкоралик замони, хоҳ ишонинг, хоҳ ишонманг, бор гапни дангал айтавераман. Ёзувчилик бу хамирдан қил суғуриш ёки қаймоққа патирни ботириб ейиш эмас. Ғалва, ташвишдан қочмаган одамнинг иши...\nМана, қўлга қалам тутдинг, дейлик. Агар у оппоқ қоғоз устида силлиққина юрақолса-ку, хўб-хўб. Руҳинг кўтарилиб, кўзингга олам гулистон кўринади. Ёзганларингни мухлисларинг пайсалга солмай босиб чиқаришса, ўзингни дунёда ҳаммадан омадли ҳисоблайсан. Яллама-ёр айтиб, оёқ ўйинига тушворгинг келиб қолади. Бироқ шу он яна юрагинг пўкиллай бошлайди. Танқидчи шоввозлар бор, улар нима дейишаркин? Xудо ярлақаб маъқуллашса, дўппинг осмонда, кўнглинг тоғдай кўтарилган, қилган меҳнатинг чарчоқлари чиқиб кетади. Ёзгинг ва яна ёзгинг келади. Бошингда янги ўй-фикрлар, воқеалар ғужғон ўйнаб, мани ёз, деб қистайди, янги қаҳрамонлар ўз домига тортади. Оламга бошқатдан келгандай бўласан. Гоҳо эса қаҳрамонларинг бошига оғир мушкулликлар, кулфатлар тушиб қолса-чи? Улар билан биргалашиб қайғурасан, юм-юм йиғлайсан. Бундай кезда яхшики ёнингда одам йўқ, агар бўлганда турқингни кўриб ҳар хил гумонларга борган бўларди. Шу ҳолда дастлаб учратадиган кишинг, албатта, умр йўлдошинг бўлади. У аҳволингдан ё кулгиси қистайди, ё эрим ақлдан оздими, деб чўчиб тушади, Ҳатто «тез ёрдам» чақирмоқчи бўлади. Сен уни аранг бу йўлдан қайтариб қоласан.\nЁзувчилик осон иш эмас. Ҳа, ижод йўлингга басталик тушиб, ҳолингга маймунлар йиғлайди гоҳо. Қўшга қўшилган ҳўкизга ўхшаб столга қапишасан-да, соатлаб қаққайганча ўтирасан, қаламинг қани қимирласа. Иш юришганда вақт қанчалик ғизилласа, иш юришмаганда кун имиллаб, соатлар тақа-тақ тўхтагандек бўлади. Xонадаги оғир сукунат гўё елкангдан ботмон дахсар бўлиб босаётгандай, шу сукунат юкидан қутулиш иложини ахтариб қоласан... Беихтиёр дилингни шубҳалар қоплайди. Ёзувчилигингга ишончсизлик ҳам кўланка ташлаб ўтади. Йўқ, дейсан ўзингни қўлга олиб. Қаламни зўрлаб юргизиб кўрасан. У асов хўтикдай бир ерда депсиниб тураверади. Ўрнингдан туриб кетай десанг, худди биров алланима деб таъна-това қилаётгандай, ўзингни босасан.\nБирпас хаёл тизгинини ўз ҳолига қўйворасан. Деразадан ташқарига назар ташлайсан, эҳе... Тип-тиниқ мовий осмоннинг бир парчасини тўсиб турган дарахтлар шовуллаши, ям-яшил баргларда олтиндай жимирлашиб ўйнаётган шуълалар, шохлардан-шохларга учиб-қўниб яйрашаётган қушчалар чириқ-чириқи... Бирдан қулфи дилинг очилиб, қаламга қўл чўзиб қоласан. Сўз кетидан сўз, жумла кетидан жумла селдай шовуллаб келади. Қаршингдаги қоғознинг яримчаси қораланади-ю, шу билан қалам хитлик қилиб қолади. Қайта-қайта чуҳлаб юргизворай, миянгга теша тегмаган фикр келай деб турганда, ногаҳон қулоғингга сур пашша қўнади-ю, хаёлингни қочириб, ишнинг белига тепади. Янгангиз бугунги газеталарни ташлаб кетганда, эшикдан хонага пашшалар кириб қолган экан-да. «Мен ижод қилаётганда эшикни очманглар, телефон узиб қўйилсин, ёнғин хавфи туғилган тақдирда ҳам каминани безовта қилинмасин!» деб эслатилган-ку, барибир фойдасиз. Фаромушхотирлик ҳам эви билан-да!\nХулласи, шап-шапни қўлга олиб, пашшаларни шапиллатиш бошланади. Моховларнинг уруғи кўплиги-чи! Катталарини қирсанг, энди учирма бўлган дувараклари ҳужумга ўтади.\nКўп уриниш пировардида пашшалар ҳужумидан қутулгандай бўласан-у, бироқ илҳом париси пир этиб номаълум ёққа учиб кетгани ёмон бўлади. Мияда ҳосил бўлган саҳродай бўшлиқни энди нима билан тўлдирасан, илҳом париси қайтиб келармикан-а? Қайтиб келади, дейсан ўзингга далда бериб. Вақтинча бўлса-да, бўшлиқни тўлдириб туриш учун қандайдир овунчоқ, анчайин баҳона ахтариб қоласан. Қўлингга янги газеталарни олиб варақлашга тушасан. Бугунгиларида ҳам ўқийдиган олди-қочдилар кўпга ўхшайди.\nЙўқ, укажон, бу сўзларимдан ажабланманг, мени мабодо асабийликдами, инжиқликдами айблай кўрманг. Ижод ишининг бўган-тургани шунақа нозик. Xиёл нарса — узоқдан келадиган вертолёт гумбирими, болалар учираётган варрак дириллашими, чумчуқлар чириллашими, ҳаммаси таъсир этаверади. Ижодчи ўзини қил устида тургандай ёки якка чўпдан ўтаётгандай ҳис этади. Сал тойдими тамом — пишиб келаётган хаёл қозони ағдар-тўнтар бўлади. Қозонни бошқаттадан масаллиққа тўлдириб, ўчоққа оловни янгидан ёқиш керак бўлади.\nАзиз укажон, жавоб хатим чўзилган бўлса, узр. Уни шу ерда тўхтатиб, дил-дилимдан айтгим келади. Йигит кишига етмиш ҳунар оз, дейдилар. Бошқа ҳунарингиз бўлса, ўшандан қолмаганингиз маъқулмикан, дейман. Яна ўзингиз биласиз...»\nҲаваскор ўртоқ хатимни олиши биланоқ, жавоб ёзишга шошилибди: «Қаламкашликнинг сирларини менга ошкора қилганингиз учун ташаккурлар бўлғай. Фақат «Укажон» деб камситганингиз сал ботди. Негаки, сиз жанобларини ойнаи жаҳонда неча бор кўрганман. Чамамда, элликлар нари-берисидасиз. Каминангизни бўлса, олтмишдан нарёқда деб биласиз...»\nОббо, умримда бир марта ижодий маслаҳат берибман-у, шунда ҳам қовун туширибман-да, а?\n"http://www.kutubxona.com/wiki/index.php?title=Hakim_Nazir._Maslahat_(hajviya)_/_Kiril&oldid=11075" dan olindi


hidoyat.uz – “Мовароуннаҳр” нашриётининг сайти - ҚОСИМ ШАЙХ АЗИЗОН\nҚОСИМ ШАЙХ АЗИЗОН\nҲазрат Қосим Шайх Азизон (XVI аср) Кармана тупроғида, Маржонхотин қишлоғида таваллуд топган. Зарафшон дарёсининг қирғоғида жойлашган бу қишлоқ ҳозирги Навбаҳор туманининг Митан қишлоғи сарҳадларига тўғри келади. Тарихий манбаларда туғилиш санаси, ота-онаси, биринчи устозлари, ўқиган мадрасалари хусусида аниқ маълумот йўқ. Қосим Шайх дастлаб Карманада таҳсил олган. Кейинчалик самарқандлик тасаввуф намояндаси Хожа Мулла Вали Азизонга мурид тушиб, ўн беш йил хизматида бўлган. У зот оламдан ўтганидан сўнг, устознинг васиятига кўра, бир муддат одамларнинг диний масалаларига жавоб берган. Илмга бўлган ташналик уни Бухорога етаклайди. У ерда кубравия тариқати намояндаларидан бири Шайх Абдуллатифдан таълим олади ва устозининг ижозати билан, илм талабида яна Самарқандга, ҳазрат Дарвеш Шайх Азизон даргоҳига йўл олади. У ерда кўплаб зикр мажлисларида қатнашади. Қосим Шайх Азизон “Маноқиби”да ўз тилидан: “Биз тўрт силсиладан рухсат олганмиз” дейиши, ҳар тўртала тариқат: кубравия, қодирия, яссавия, нақшбандия шайхларидан таълим ва пирлик ижозатини олганини англатади. “Ламаҳот мин нафаҳот ул-қудс” асарида Қосим Шайхнинг яссавия тариқати силсиласи ўн учинчи ҳалқасининг муршиди экани қайд этилган.\nҚосим Шайх Азизон илм-маърифати билан халқ орасида юксак ҳурмат қозонган. У умрининг иккинчи босқичини Карманада ўтказган. Бу ерда эзгулик тарғиботи, муридлар тарбияси билан бир қаторда, мамлакатни бошқарув ишларида ҳам фаол иштирок этган. XVI асрнинг иккинчи чорагидан бошлаб эл-юрт осойишталигини таъминлаш мақсадида Қосим Шайхнинг муҳим воқеаларга аралашуви кучаяди. Искандархон ибн Жонибек Султон ва унинг ўғли Абдуллахон II Қосим Шайхни пир тутади. Қосим Шайх кўп йиллар давомида Мовароуннаҳрда қатор ҳукмдорлар ўртасидаги низоли масалаларни ижобий ҳал этиб, уларнинг ҳурматига сазовор бўлади.\nҚосим Шайх ҳам бошқа яссавия вакиллари сингари, ҳикматнавислик анъанасига мувофиқ, сўфиёна ғазаллар, ҳикматлар битган. Тадқиқотчи олимлар айтишича, Қосим Шайх Азизон қаламига мансуб ҳикматлар “Девони ҳикмат”нинг қўлёзма ва тошбосма нусхалари ҳошия ва иловаларида учрайди.\nҚосим Шайх Азизон 1579 йилнинг 28 февралида 78 ёшида вабодан вафот этади ва унга атаб қурдирилган хонақоҳ қаршисида дафн этилади.\nМухтасар қилиб айтганда, у замонасининг етакчи маънавий раҳнамоси сифатида: яссавия тариқати мавқеини юксалтирди, Карманани маърифат марказига айлантирди, ҳукмдорлар ўртасида ўзаро сулҳ ва битимлар тузилишининг сабабчиси бўлди. Шунинг учун ҳам ҳаётлик чоғидаёқ, Бухоро ҳукмдори Амир Абдуллоҳхон унинг шарафига 1558 йили Карманада кўркам хонақоҳ қурдиради. Бу хонақоҳ мустабид тузум даврида омборхона, кинозалга айлантирилган эди.\nЎзбекистон Республикаси биринчи Президентининг ташаббуси билан Қосим Шайх Азизон мақбараси ва бутун мажмуа тўлиқ таъмирдан чиқарилиб, кўркам ҳолатга келтирилди ва улкан зиёратгоҳга айланди. Масжидда ибодат учун барча шароитлар муҳайё қилинди. Ҳозир ҳар йили бу ерда хатми Қуръон ўтказилмоқда. Бир йили Рамазон ойида Аллоҳнинг Каломига соме бўлган, ёши тўқсондан ошган бир отахоннинг кўзда ёш билан: “Бу масжидда хатмона охирги марта 1918 йилда ўтказилган эди. Ўшанда бобом раҳматли мени ҳам етаклаб келганини эслайман. То истиқлолга эришиб, эркимиз қўлга киритилган йилларгача – олтмиш йилдан ортиқ муддат давомида бу масканда хатми Қуръон тугул, ўтганларни ёд этиб, тиловат қилиш ҳам амримаҳол эди”, деб хотирлагани ҳеч ёдимдан кўтарилмайди.\n465 марта ўқилган.


Газета Норма маслахатчи / 2015 год / № 13 / Қонунчиликдаги янгиликлар\nТУРИСТЛАР УЧУН ЯНГИ ТАРТИБ-ҚОИДАЛАР ЖОРИЙ ҚИЛИНДИ\nВазирлар Маҳкамасининг 10.03.2015 йилдаги 53-сон Қарори билан туризм соҳасини тартибга соладиган бир қатор ҳужжатлар тасдиқланди.\nТуристларнинг алоҳида ташриф режими ўрнатилган ҳудудлардаги объектлар ва жойларга келиши (ўтиши), вақтинча бўлиши ва ҳаракатланиши тартиби тўғрисидаги низомга мувофиқ алоҳида ҳудудларга чегара яқинидаги зоналардаги маданий мерос объектлари ва муҳофаза этиладиган табиий ҳудудлар киради.\nТуристларнинг алоҳида ҳудудларда бўлиши Ички ишлар вазирлиги ҳудудий бўлинмаларининг рухсатномаси билангина амалга оширилади.\nАлоҳида ҳудудга кирувчи (ўтувчи) туристлар гуруҳи ёки туристнинг ёнида шахсини тасдиқловчи ҳужжат ва рухсатнома бўлиши керак. Улар турни ўтказадиган туристик ташкилот вакили – Ўзбекистон резидентининг кузатуви остида саёҳат қилишларига йўл қўйилади. Алоҳида ҳудудларга кириш, вақтинчалик бўлиш ва ҳаракатланиш учун рухсатнома ички ишлар органларига ариза берилган кундан бошлаб 30 иш куни мобайнида, бироқ тур бошланишигача 3 иш кунидан кечиктирмай берилади.\nЎзбекистонда виза олган хорижлик туристлар қўшимча текширувдан ўтишлари шарт эмас. Гуруҳга рухсатномалар туристик ташкилот вакили номига расмийлаштирилади, унда гуруҳдагилар сони кўрсатилади ва уларнинг рўйхати илова қилинади.\nИчки ишлар органлари туристларнинг алоҳида ҳудудларда бўлишлари учун рухсатнома беришни рад этишга ҳақли.\nТуристик ташкилотлар ва туристлар учун қуйидагилар мажбурийдир:\nтур учун зарурий инвентарь, анжомлар ва алоқа воситалари мавжудлигини таъминлаш;\nтурни қатъий белгиланган йўналиш бўйича ўтказиш;\nички ишлар органларини тур давомида юз берган воқеалардан зудлик билан хабардор қилиш.\nПуллик хизматлар кўрсатишда айрим тоифадаги туристларга имтиёзлар тақдим этиш тартиби давлат ташкилотлари учун мажбурий ҳисобланади. Ушбу тартиб маданий дам олиш муассасалари, театр-томоша ташкилотлари, музейлар, парклар, муҳофаза этиладиган табиий ҳудудлар, моддий маданий мерос объектларига дахлдордир.\nБошқа шахслар учун мазкур Тартиб тавсиянома тусига эга.\nТартибга мувофиқ қуйидаги тоифадаги туристлар – Ўзбекистон фуқароларига имтиёзлар берилади:\nИккинчи жаҳон уруши қатнашчилари ва ногиронлари, шунингдек уларга тенглаштирилган шахслар;\nИккинчи жаҳон уруши меҳнат фронти қатнашчилари;\nмеҳнат фахрийлари ва пенсионерлар;\n«Саховат» интернат уйларидаги васийликдаги шахслар;\nмактабгача ёшдаги болалар;\nмеҳрибонлик уйлари ва «Мурувват» болалар интернат уйларининг тарбияланувчилари;\nмуддатли ҳарбий хизматни оддий аскарлар ва сержантлар таркибида ўтаётган ҳарбий хизматчилар.\nИмтиёз тақдим этиладиган пуллик хизматлар рўйхати муассаса раҳбарининг буйруғи билан расмийлаштирилади. Уларнинг қиймати пуллик хизматларга ташкилот томонидан тасдиқланган тарифларга асосан белгиланади.\nТурли тоифадаги туристларга хизматларга ҳақ тўлашдан тўлиқ озод этиш, белгиланган тарифдан 50% миқдорида чегирмалар берилиши мумкин.\nТартибда кўрсатилган барча тоифадаги туристлардан муҳофаза этиладиган табиий ҳудудларда бўлганлик учун ҳақ ундирилмайди.\nМаданият ва дам олиш объектларига ташкиллаштирилган ҳолда келишда ташриф ташкилотчиси сифатида чиқадиган юридик шахснинг расмий ёзма мурожаатномаси имтиёз тақдим этилиши учун асос бўлиши мумкин.\nМазкур Тартибда назарда тутилган имтиёзлар қўшилмайди. Яъни уларни тақдим этиш учун бир неча асос мавжуд бўлганда, фуқаронинг танловига кўра биттаси олинади.\nУчинчи шахслар томонидан шартнома асосида ўтказиладиган пуллик тадбирларда бўлганлик учун имтиёзлар берилмайди.\nИмтиёзларни тақдим этиш тартиби ва шартлари тўғрисида маълумот ташрифчилар учун қулай бўлган жойларда маданият ва дам олиш муассасаларида, оммавий ахборот воситаларида, муассасанинг расмий сайтида жойлаштирилиши лозим.\nТуристлар кириши тақиқланган объектлар ва ҳудудлар рўйхати Қарорга 2-иловада белгиланган.\nОКТЯБРЬ ОЙИДА IX ХАЛҚАРО САНОАТ ЯРМАРКАСИ ОЧИЛАДИ\nВазирлар Маҳкамасининг 13.03.2015 йилдаги 55-сон Қарори билан 2015 йилда Халқаро саноат ярмаркаси ва Кооперацион биржа ўтказилиши тўғрисида қарор қабул қилинди.\nҲужжатга мувофиқ жорий йилнинг апрель-июнь ойларида ҳудудий ва тармоқ саноат ярмаркаларини ташкил қилиш ва ўтказиш режалаштирилмоқда. 26 октябрдан 2 ноябргача IX Халқаро саноат ярмаркаси ва Кооперацион биржа ўтказилади.\n2015 йилда ҳудудий ва тармоқ саноат ярмаркаларини ҳамда IX Халқаро саноат ярмаркаси ва Кооперацион биржани ташкил қилиш ва ўтказиш жадвали;\nмазкур тадбирларга тайёргарлик кўриш ва ўтказишга доир комплекс чора-тадбирлар;\n«Ўзэкспомарказ» МКК АЖ хизматларига имтиёзли тариф нархлари.\nҲужжат билан саноат ярмаркаларининг ўтказилишига боғлиқ бир қатор бошқа чора-тадбирлар назарда тутилган.\nНОТАРИУСЛАР ЗАРУР ҲУЖЖАТЛАРНИ ЎЗЛАРИ ОЛАДИЛАР\nАдлия вазирининг буйруғи (АВ томонидан 11.03.2015 йилда 2090-9-сон билан рўйхатдан ўтказилган) билан Нотариуслар томонидан нотариал ҳаракатларни амалга ошириш тартиби тўғрисидаги йўриқномага ўзгартириш ва қўшимчалар киритилди.\nХусусан, белгиланишича, нотариал ҳаракатларни амалга оширишда тадбиркорлик субъектларидан давлат органларида ва бошқа ташкилотларда мавжуд бўлган ҳужжатларни ва ахборотларни, шу жумладан солиқ қарздорлиги ёки коммунал тўловлар бўйича қарзларнинг мавжуд эмаслиги тўғрисидаги маълумотномаларнинг, тадбиркорлик субъекти таъсис ҳужжатларининг, лицензиялар ва рухсат берувчи тусдаги ҳужжатларнинг нусхалари талаб қилинмайди.\nТадбиркорлик субъектларининг нотариал ҳаракатларни амалга ошириш юзасидан мурожаатлари мавжуд бўлганда нотариуслар давлат органларида ва бошқа ташкилотларда мавжуд бўлган зарур ҳужжатларни ва ахборотларни ўзаро ахборот ҳамкорлиги йўли билан, шу жумладан электрон тарзда мустақил равишда оладилар.\nТадбиркорлик субъектларига давлат хизматлари кўрсатиш учун зарур бўлган ҳужжатлар ва ахборотлар мавжуд бўлган давлат органлари ва бошқа ташкилотлар, шу жумладан давлат нотариал идоралари ушбу ҳужжатлар ва ахборотларни (архив маълумотномалари бундан мустасно) идоралараро сўров олинган вақтдан бошлаб бир иш куни мобайнида тақдим этишлари шарт.\nЙўриқномада тадбиркорлик субъектларининг нотариал ҳаракатларни амалга ошириш юзасидан мурожаатлари мавжуд бўлганда нотариуслар давлат органларида ва бошқа ташкилотларда мавжуд бўлган зарур ҳужжатларни ва ахборотларни ўзаро ахборот ҳамкорлиги йўли билан мустақил равишда олишлари аниқ кўрсатилган.\nАмалиётдан келиб чиқиб, Йўриқномада келтирилган кўчмас мулкка эгалик ҳуқуқини тасдиқловчи ҳужжатлар рўйхатига тузатишлар киритилди.\nБундан ташқари, Йўриқномага ЎзССРнинг қонун ҳужжатлари амал қилган даврда бунёд этилган бинолар ва иншоотларга бўлган мулк ҳуқуқини тасдиқловчи ҳужжатлар рўйхати киритилди.\nБуйруқ «Ўзбекистон Республикаси қонун ҳужжатлари тўплами»нинг 16.03.2015 йилдаги 10 (666)-сонида расман эълон қилинган кундан кучга кирди.\n«Norma Profi» экспертлари Елена ЕРМОХИНА ва Сардор ЖУМАШОВ тайёрладилар.\nПрочитано: 2042 раз(а)